REGOLAMENT TA’ IMPLIMENTAZZJONI TAL-KUMMISSJONI (UE) 2022/191

tal-16 ta’ Frar 2022

li jimponi dazju anti-dumping definittiv fuq ċerti elementi tal-irbit tal-ħadid jew tal-azzar li joriġinaw mir-Repubblika Popolari taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”) u b’mod partikolari l-Artikolu 9(4) tiegħu,

Billi:

1. PROĊEDURA

1.1. Bidu

(1) Fil-21 ta’ Diċembru 2020, il-Kummissjoni Ewropea (“il-Kummissjoni”) bdiet investigazzjoni anti-dumping fir-rigward tal-importazzjonijiet ta’ ċerti elementi tal-irbit tal-ħadid jew tal-azzar (“elementi tal-irbit”) li joriġinaw mir-Repubblika tal-Poplu taċ-Ċina (“iċ-Ċina” jew “ir-RPĊ” jew “il-pajjiż ikkonċernat”), abbażi tal-Artikolu 5 tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (“in-notifika ta’ bidu”).

(2) Il-Kummissjoni bdiet l-investigazzjoni wara lment ippreżentat fis-6 ta’ Novembru 2020 mill-European Industrial Fasteners Institute (“EIFI” jew “l-ilmentatur”) f’isem il-produtturi li jirrappreżentaw aktar minn 25 % tal-produzzjoni totali tal-Unjoni ta’ elementi tal-irbit tal-ħadid jew tal-azzar (imsejħin ukoll “l-ilmentaturi”). Barra minn hekk, l-ilment kien appoġġat minn produtturi li kienu jirrappreżentaw aktar minn 58 % tal-produzzjoni totali tal-Unjoni fil-perjodu minn Lulju 2019 sa Ġunju 2020. L-ilment kien fih evidenza ta’ dumping u tad-dannu materjali li jirriżulta, li kienet biżżejjed sabiex tiġġustifika l-bidu tal-investigazzjoni.

1.2. Reġistrazzjoni

(3) Wara talba mill-ilmentatur appoġġata bl-evidenza meħtieġa, il-Kummissjoni għamlet l-importazzjonijiet ta’ elementi tal-irbit li joriġinaw miċ-Ċina soġġetti għar-reġistrazzjoni permezz tar-Regolament ta’ Implimentazzjoni tal-Kummissjoni (UE) 2021/970 (3) (“ir-Regolament dwar ir-reġistrazzjoni”) skont l-Artikolu 14(5) tar-Regolament bażiku.

(4) Wara l-pubblikazzjoni tar-Regolament dwar ir-reġistrazzjoni, il-Kummissjoni rċeviet kummenti mingħand diversi importaturi, l-European Fasteners Distributor Association (“EFDA”) u ċ-China Chamber of Commerce of Import and Export of Machinery and Electronic Products (“CCCME”). Il-Kummissjoni nnotat li, peress li ma ġiet adottata l-ebda miżura proviżorja, il-Kummissjoni ddeċidiet li l-ġbir retroattiv tad-dazji ma kienx legalment possibbli. Tabilħaqq, l-Artikolu 10(4) tar-Regolament bażiku jistipula li “[j]ista’ jinġabar dazju anti-dumping definittiv minn fuq prodotti li ddaħħlu għall-konsum mhux iktar minn 90 ġurnata qabel id-data tal-applikazzjoni tal-miżuri proviżorji” (enfasi miżjuda). Għalhekk, kulma ntqal dwar ir-Regolament dwar ir-reġistrazzjoni sar irrilevanti u, b’dan, ir-Regolament ta’ reġistrazzjoni huwa mħassar kollu kemm hu.

(5) Fl-aħħar, l-EFDA sostniet li f’każ li l-Kummissjoni ma timponix miżuri proviżorji, ir-Regolament dwar ir-reġistrazzjoni jsir null u jenħtieġ li jiġi rtirat, bl-argument li l-uniku skop tar-Regolament dwar ir-reġistrazzjoni jkun li jimponi miżuri definittivi b’mod retroattiv u li f’każ ta’ nuqqas ta’ impożizzjoni ta’ miżuri proviżorji, l-applikazzjoni retroattiva ta’ miżuri definittivi ma tibqax fattibbli skont l-Artikolu 10(4) tar-Regolament bażiku. Il-Kummissjoni qablet u ħassret ir-Regolament dwar ir-reġistrazzjoni. Il-ħtieġa li jiġu imposti dazji anti-dumping definittivi b’mod retroattiv hija vvalutata fil-premessi (591) u ta’ wara.

1.3. Partijiet interessati

(6) Fin-Notifika ta’ Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lil produtturi magħrufin oħrajn tal-Unjoni, lill-produtturi esportaturi magħrufin u lill-awtoritajiet Ċiniżi, lill-importaturi magħrufin, lill-utenti, kif ukoll lil assoċjazzjonijiet magħrufin li huma affettwati mill-bidu tal-investigazzjoni u stednithom jieħdu sehem.

(7) Is-CCCME talbet li titqies bħala parti interessata, bl-argument li tirrappreżenta l-industrija Ċiniża tal-elementi tal-irbit. L-EIFI kkontesta l-istatus tas-CCCME bħala parti interessata filwaqt li ddikjara li s-CCCME ma wriet l-ebda rabta oġġettiva bejn l-attivitajiet tagħha u l-prodott soġġett għal din l-investigazzjoni; b’mod partikolari, is-CCCME ma ppreżentat l-ebda Statut ta’ Assoċjazzjoni jew xi lista tal-membri tagħha li turi li tista’ tirrappreżenta l-industrija Ċiniża tal-elementi tal-irbit. L-EIFI ddikjara li, għall-kuntrarju, is-sit web tas-CCCME jelenka 25 settur tal-industrija, mingħajr ma jsemmi speċifikament l-industrija tal-elementi tal-irbit. L-EIFI qal ukoll li għalkemm is-CCCME pprovdiet prokuri minn diversi kumpaniji, ma hemm l-ebda prova li dawk il-kumpaniji kienu produtturi tal-elementi tal-irbit. Fi kwalunkwe każ, is-CCCME, bħala organizzazzjoni mmexxija mill-Istat, kienet tirrappreżenta biss l-interessi taċ-Ċina u mhux dawk ta’ industrija minnha nfisha.

(8) Il-Kummissjoni kkonfermat li s-CCCME ngħatat is-setgħa minn diversi produtturi tal-elementi tal-irbit fir-RPĊ sabiex taġixxi f’isimhom. Is-CCCME tista’ tkun parti interessata għal dan il-proċediment biss sa fejn ingħatat is-setgħa minn dawk il-produtturi speċifiċi tal-elementi tal-irbit sabiex tirrappreżentahom.

1.4. Kummenti dwar il-bidu tal-investigazzjoni

(9) Il-partijiet interessati kellhom opportunità jikkummentaw dwar il-bidu tal-investigazzjoni u jitolbu smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali. L-ebda waħda mill-partijiet interessati ma talbet seduta ta’ smigħ dwar il-bidu tal-investigazzjoni.

(10) Fil-bidu, żewġ importaturi kkontestaw li l-perjodu ta’ investigazzjoni magħżul mill-Kummissjoni (mill-1 ta’ Lulju 2019 sat-30 ta’ Ġunju 2020) kien jirrappreżenta l-perjodu immedjatament qabel il-bidu tal-investigazzjoni u ssuġġerew li l-perjodu ta’ investigazzjoni xieraq jenħtieġ li jiġi stabbilit mill-1 ta’ Ottubru 2019 sat-30 ta’ Settembru 2020 kif meħtieġ skont l-Artikolu 6(1) tar-Regolament bażiku.

(11) F’konformità mal-prattika tagħha u filwaqt li qieset iċ-ċirkostanzi speċifiċi ta’ kull investigazzjoni, il-Kummissjoni qieset li l-perjodu mill-1 ta’ Lulju 2019 sat-30 ta’ Ġunju 2020 kien xieraq għall-fini li ssir sejba rappreżentattiva. L-industrija tal-Unjoni tal-elementi tal-irbit hija fil-biċċa l-kbira magħmula minn intrapriżi żgħar u ta’ daqs medju (“SMEs”) u r-rapportar ta’ data kontabilistika li mhux ibbażata fuq nofs sena kien ikun ta’ piż bla bżonn. Barra minn hekk, il-prodott taħt investigazzjoni għandu ħafna varjazzjonijiet u tipi differenti li kienu jeħtieġu kwantità eċċezzjonalment għolja ta’ data kontabilistika sabiex tiġi kkonvertita u kkompilata għall-fini tal-investigazzjoni kurrenti. L-Artikolu 6(1) tar-Regolament bażiku jippermetti devjazzjoni f’każijiet ġustifikati bħal dak kurrenti. Għalhekk, l-allegazzjoni li l-perjodu ta’ investigazzjoni magħżul ma kienx xieraq ma ntlaqgħetx.

(12) L-istess żewġ importaturi sostnew li abbażi tal-indikaturi makroekonomiċi pprovduti fl-ilment, l-industrija tal-Unjoni ma ġarrbitx dannu materjali u li ma hemm l-ebda rabta kawżali bejn l-importazzjonijiet miċ-Ċina u d-dannu mġarrab mill-ilmentatur.

(13) Il-Kummissjoni qieset li l-informazzjoni pprovduta mill-ilmentatur kienet biżżejjed sabiex tissodisfa l-istandard legali għall-bidu skont l-Artikolu 5 tar-Regolament bażiku fir-rigward kemm tad-dannu materjali kif ukoll tal-kawżalità. Ta’ min ifakkar li l-istandard tal-evidenza fl-istadju tal-ilment huwa aktar baxx minn dak meħtieġ għall-impożizzjoni tal-miżuri. B’mod partikolari, l-ilment wera żieda sostanzjali fl-importazzjonijiet miċ-Ċina li kważi ttriplikaw bejn l-2016 u l-perjodu ta’ investigazzjoni tal-ilment, li ssarraf f’żieda fis-sehem mis-suq li laħaq il-15 % matul il-perjodu ta’ investigazzjoni tal-ilment. Il-prezzijiet ta’ dawn l-importazzjonijiet kienu qed iwaqqgħu bil-kbir il-prezzijiet tal-bejgħ tal-industrija tal-Unjoni fis-suq tal-Unjoni. Kien hemm tnaqqis parallel fil-volum ta’ produzzjoni u ta’ bejgħ tal-industrija tal-Unjoni, telf ta’ impjiegi, tnaqqis fl-investimenti u trażżin tal-livelli tal-prezzijiet li rriżultaw f’telf sinifikanti ta’ profittabilità għall-industrija tal-Unjoni (madwar 50 % bejn l-2016 u l-perjodu ta’ investigazzjoni tal-ilment). Peress li dawn l-iżviluppi seħħew b’mod parallel maż-żieda fl-importazzjonijiet miċ-Ċina u billi ma ġie identifikat l-ebda fattur ieħor li seta’ kkawża t-tnaqqis fir-ritmu tal-industrija tal-Unjoni, il-Kummissjoni kkonkludiet li kien hemm biżżejjed evidenza li d-dannu materjali kien ikkawżat mill-importazzjonijiet miċ-Ċina.

(14) Is-CCCME esprimiet dubji dwar il-volumi tal-importazzjoni fl-ilment, b’mod speċifiku l-istimi magħmula mill-ilmentatur sabiex jeskludi l-importazzjonijiet tal-elementi tal-azzar inossidabbli mill-volum totali tal-importazzjoni taħt ċerti kodiċijiet NM. Innotat ukoll li ma sar l-ebda aġġustament bħal dan fir-rigward tal-importazzjonijiet minn pajjiżi terzi oħrajn. Is-CCCME ma offriet l-ebda metodoloġija alternattiva sabiex jiġu stmati l-volumi tal-importazzjonijiet tal-elementi tal-irbit tal-azzar inossidabbli.

(15) Il-Kummissjoni sabet li l-metodoloġija proposta mill-ilmentaturi kienet raġonevoli peress li kienet ibbażata fuq data storika u fuq l-aħjar għarfien tas-suq tal-ilmentatur. Il-fatt li ma sar l-ebda aġġustament għal sorsi oħrajn ta’ importazzjoni potenzjalment irriżulta fis-sottovalutazzjoni tas-sehem mis-suq tal-importazzjonijiet Ċiniżi u, għalhekk, ma xeħitx dubju fuq il-valutazzjoni ġenerali fl-ilment. Peress li s-CCCME ma pproponietx metodoloġija oħra li tkun aktar xierqa minn dik proposta mill-ilmentaturi, il-Kummissjoni warrbet l-allegazzjonijiet tas-CCCME.

1.5. Talba għall-anonimat

(16) Il-biċċa l-kbira tal-produtturi tal-Unjoni li jew kienu rrappreżentati mill-ilmentatur – EIFI, jew li kienu jappoġġaw l-ilment talbu li jiksbu trattament ta’ anonimat sabiex jipprevjenu azzjonijiet ta’ ritaljazzjoni possibbli minn klijenti fl-Unjoni li kienu jakkwistaw l-elementi tal-irbitminn fornituri Ċiniżi wkoll. Dawn il-klijenti kienu jinkludu xi kumpaniji kbar b’saħħa sinifikanti fis-suq meta mqabblin mal-produtturi tal-Unjoni ta’ elementi tal-irbit li fil-biċċa l-kbira huma SMEs.

(17) Żewġ importaturi kkontestaw id-deċiżjoni tal-Kummissjoni li tagħti l-anonimat lil dawn il-kumpaniji peress li qalu li ma kien hemm l-ebda evidenza ta’ xi effett negattiv possibbli.

(18) Il-Kummissjoni ma qablitx. Meta titqies l-asimmetrija bejn il-produtturi u l-utenti tal-elementi tal-irbit tal-Unjoni, hija kkonkludiet li r-riskju ta’ ritaljazzjoni allegat mill-produttur tal-Unjoni rrapreżentati mill-EIFI u s-sostenituri tiegħu tabilħaqq kien jeżisti (4). Fuq din il-bażi, il-Kummissjoni tat trattament kunfidenzjali lil isem dawn il-kumpaniji. Għalhekk, dak li ntqal kontra dan it-trattament kunfidenzjali ġie miċħud.

(19) Wara d-divulgazzjoni finali, is-CCCME u l-EFDA ddikjaraw li ma saret l-ebda talba xierqa għall-anonimità mill-produtturi tal-Unjoni fil-kampjun.

(20) Il-Kummissjoni rċeviet talbiet għall-anonimat mill-produtturi tal-Unjoni fil-kampjun fit-8 ta’ Jannar 2021, wara li preċedentement irċeviet, fit-18 ta’ Diċembru 2020, talba mill-ilmentatur EIFI sabiex tkompli tittratta l-ismijiet tal-ilmentaturi u tas-sostenituri kunfidenzjali wara l-bidu tal-investigazzjoni u sakemm ikunu jistgħu jiġu ppreżentati talbiet individwali mill-produtturi tal-Unjoni fil-kampjun. Minħabba s-serjetà tat-theddid ta’ ritaljazzjoni, u peress li kienet konxja mill-intenzjoni tal-produtturi tal-Unjoni fil-kampjun li jipprovdu t-talbiet rilevanti, il-Kummissjoni qieset li kien xieraq li diġà jiġu protetti l-identitajiet tagħhom bejn il-bidu tal-investigazzjoni fil-21 ta’ Diċembru 2020 u t-8 ta’ Jannar 2021 meta waslu t-tali talbiet. It-talbiet ġew riċevuti u ġew aċċettati għall-produtturi kollha tal-Unjoni li finalment intgħażlu fil-kampjun. L-EFDA sostniet ukoll li l-EIFI ma kienx intitolat li jissottometti talbiet bħal dawn li misshom ġew ipprovduti fuq bażi ta’ kumpaniji individwali. Peress li l-EIFI għandu l-mandat li jirrappreżenta kemm lill-industrija tal-Unjoni lmentatriċi kif ukoll lill-membri individwali tagħha, u minħabba li l-EIFI bagħat biss it-talbiet individwali ffirmati mill-kumpaniji kkonċernati, din l-allegazzjoni ġiet miċħuda.

(21) L-istess partijiet qalu wkoll li ma kien hemm l-ebda raġuni għaliex l-ismijiet tal-kumpaniji fil-kampjun għandhom jinżammu kunfidenzjali minħabba li l-parteċipazzjoni fil-kampjun ma timplikax jekk kumpanija hijiex ilmentatur jew sostenitur, iżda sempliċiment li tkun qed tikkoopera. F’dan ir-rigward, huma rreferew għar-Rapport tal-Korp tal-Appell EC- Fasteners (China) (5) fejn il-Kummissjoni kienet ta’ fehma simili. L-istess partijiet qalu wkoll li l-partijiet interessati li jopponu l-miżuri kellhom interess li kemm jista’ jkun produtturi tal-Unjoni jikkooperaw u jipprovdu informazzjoni lill-Kummissjoni u li, għalhekk, il-biża’ ta’ ritaljazzjoni kien bla bażi. B’mod simili, il-Missjoni tar-Repubblika tal-Poplu taċ-Ċina għall-Unjoni Ewropea kkontestat li ma kienx hemm xi evidenza konklużiva ta’ theddida ta’ ritaljazzjoni minn klijenti fl-Unjoni. Il-Kummissjoni aċċettat it-talbiet għall-anonimat tal-produtturi tal-Unjoni fil-kampjun peress li t-theddid ta’ ritaljazzjoni ma kienx preżenti biss għall-ilmentaturi u għas-sostenituri, iżda wkoll għall-produtturi tal-Unjoni fil-kampjun kif evidenzjat mit-talbiet li rċeviet. L-assigurazzjonijiet riċevuti mill-EFDA u mis-CCCME wara d-divulgazzjoni finali ma setgħux jaħbu l-eżistenza ta’ theddid bħal dan. Għalhekk, kulma ntqal f’dan ir-rigward ma ntlaqax.

1.6. Dikjarazzjonijiet dwar il-kunfidenzjalità

(22) Wara d-divulgazzjoni finali, is-CCCME u l-EFDA tennew li l-fajl mhux kunfidenzjali kien insuffiċjenti f’partijiet u li mhux dejjem ġew ipprovduti sommarji mhux kunfidenzjali adegwati. Huma qalu li għandha tintwera raġuni tajba għal trattament kunfidenzjali u li sommarji mhux kunfidenzjali għandu jkun fihom dettalji biżżejjed sabiex jippermettu fehim raġonevoli tal-informazzjoni sottomessa b’mod kunfidenzjali. Iż-żewġ partijiet ipprovdew lista ta’ eżempji fejn tali kriterji allegatament ma ġewx issodisfati.

(23) Il-Kummissjoni tinnota li l-eżempji ċċitati wara d-divulgazzjoni finali jew kienu diġà preċedentement soġġetti għal talbiet għal divulgazzjoni ulterjuri minn dawk il-partijiet u ġew indirizzati kif xieraq matul l-investigazzjoni f’komunikazzjonijiet bilaterali ma’ dawn il-partijiet u matul seduta ta’ smigħ mal-Uffiċjal tas-Seduta fid-29 ta’ Novembru 2021 mitluba mill-EFDA; jew kienu relatati ma’ informazzjoni li ma kinitx parti mill-fatti u mill-kunsiderazzjonijiet essenzjali li fuqhom il-Kummissjoni bbażat is-sejbiet finali tagħha; jew tqiesu mhux xierqa minħabba li ntweriet raġuni xierqa għal trattament kunfidenzjali u s-sommarji mhux kunfidenzjali pprovduti kienu f’dettall suffiċjenti sabiex jippermettu fehim raġonevoli tas-sustanza tal-informazzjoni sottomessa b’mod kunfidenzjali f’konformità mal-Artikolu 19(2) tar-Regolament bażiku. Waħda mit-talbiet kienet relatata mal-kummenti ta’ parti interessata oħra wara d-divulgazzjoni li saret disponibbli fil-fajl mhux kunfidenzjali fi żmien tlett ijiem. Għalhekk, dawn l-allegazzjonijiet ġew miċħudin.

1.7. Allegazzjonijiet dwar il-ġestjoni tal-fajl mhux kunfidenzjali

(24) Wara d-divulgazzjoni finali, is-CCCME u l-EFDA tennew it-tħassib tagħhom dwar il-ġestjoni tal-fajl mhux kunfidenzjali li jallega li (i) ċerta korrispondenza mal-ilmentatur kienet nieqsa mill-fajl mhux kunfidenzjali, li (ii) korrispondenza oħra tħassret u (iii) li ċerti dokumenti ttellgħu biss fi stadju tard ħafna.

(25) Il-Kummissjoni tinnota li dawn l-allegazzjonijiet kienu diġà soġġetti għal kjarifika mill-Kummissjoni f’komunikazzjonijiet bilaterali ma’ dawn il-partijiet u matul seduta ta’ smigħ mal-Uffiċjal tas-Seduta fid-29 ta’ Novembru 2021 mitluba mill-EFDA. Barra minn hekk, id-dikjarazzjoni li ċerta korrispondenza mal-ilmentatur kienet nieqsa fil-fajl hija indirizzata wkoll fil-premessa (47) u d-dikjarazzjoni rigward l-allegata informazzjoni tardiva lill-partijiet interessati fir-rigward tar-reviżjoni tal-kampjun tal-produtturi tal-Unjoni fil-premessa (44). Għalhekk, dawn id-dikjarazzjonijiet ġew miċħudin.

1.8. Kampjunar

1.8.1. Il-kampjunar tal-produtturi tal-Unjoni

(26) Fin-Notifika ta’ Bidu tagħha, il-Kummissjoni ddikjarat li hija kienet għażlet kampjun proviżorju tal-produtturi tal-Unjoni. Il-Kummissjoni għażlet il-kampjun fuq il-bażi tal-volumi tal-produzzjoni u tal-bejgħ fl-Unjoni rrapportati mill-produtturi tal-Unjoni fil-formola permanenti, filwaqt li qieset ukoll il-pożizzjoni ġeografika tagħhom u rappreżentazzjoni tal-SMEs. Dan il-kampjun kien jikkonsisti minn sitt produtturi tal-Unjoni, li jinsabu f’erba’ Stati Membri differenti. Il-Kummissjoni stiednet lill-partijiet interessati jikkummentaw dwar il-kampjun proviżorju.

(27) Wieħed mill-produtturi tal-Unjoni fil-kampjun proviżorju (SME) informa lill-Kummissjoni li mhux setax jipprovdi kwestjonarju komplut. Għalhekk, il-Kummissjoni ddeċidiet li tirrevedi l-kampjun tal-produtturi tal-Unjoni billi tissostitwixxi lil din il-kumpanija mal-akbar SME li jmiss fl-istess Stat Membru.

(28) L-EFDA qalet li ma setgħetx tipprovdi kummenti sinifikanti dwar il-kampjun magħżul, peress li ma ngħatatx biżżejjed żmien u minħabba l-anonimat mogħti lill-produtturi tal-Unjoni fil-kampjun. Is-CCCME qalet li l-anonimat tal-produtturi tal-Unjoni waqqafhom milli jkunu jafu t-taħlita tal-prodott prodotta mill-kumpaniji magħżulin u li jivverifikaw l-informazzjoni disponibbli għall-pubbliku ta’ dawk il-kumpaniji. L-EFDA u s-CCCME argumentaw li filwaqt li l-anonimat ntalab u ngħata lill-ilmentaturi u lis-sostenituri tal-ilment, tali trattament ma setax jiġi estiż awtomatikament għall-produtturi tal-Unjoni fil-kampjun. Huma argumentaw li l-produtturi tal-Unjoni fil-kampjun kienu sempliċiment partijiet li kkooperaw u, għalhekk, mhux neċessarjament ilmentaturi jew sostenituri. Għalhekk, ma kien hemm l-ebda raġuni għaliex il-Kummissjoni kellha tittratta l-identità tal-produtturi tal-Unjoni fil-kampjun bħala kunfidenzjali. Billi ma waslet l-ebda talba separata għall-anonimat mill-produtturi tal-Unjoni fil-kampjun, il-Kummissjoni tat dan it-trattament indebitament lill-produtturi tal-Unjoni magħżulin.

(29) L-EFDA u s-CCCME argumentaw ukoll li, fi kwalunkwe każ, ma kien hemm l-ebda raġuni tajba għal tali trattament peress li dan kien jimpedixxi lill-partijiet interessati milli jipprovdu kummenti sinifikattivi dwar il-kampjun magħżul u rraġunaw li f’konformità mal-Artikolu 19 tar-Regolament bażiku, il-protezzjoni tal-informazzjoni kunfidenzjali trid titqies fid-dawl tad-drittijiet tad-difiża tal-partijiet interessati.

(30) Il-British and Irish Association of Fastener Distributors (“BIFAD”), f’isem il-membri Irlandiżi tagħha, qalet b’mod simili li ma ngħatatx biżżejjed żmien sabiex tipprovdi kummenti dwar il-kampjun proviżorju u li l-anonimat mogħti lill-kumpaniji magħżulin ma jippermettilhiex tivvaluta jekk il-kampjun intgħażilx b’mod raġonevoli u bbilanċjat. Talbet li tingħata aktar informazzjoni dwar il-produzzjoni, il-kapaċitajiet, il-firxa ta’ prodotti u s-swieq moqdijin ta’ kull kumpanija.

(31) Rigward il-perjodu ta’ żmien mogħti għall-kummenti dwar il-kampjun proviżorju, il-partijiet interessati ngħataw sebat ijiem mill-bidu tal-investigazzjoni li ġew estiżi b’sebat ijiem oħrajn fid-dawl taċ-ċirkostanzi speċjali ta’ dan il-każ, li tqies li kien biżżejjed ukoll meta wieħed iqis l-iskadenzi stretti applikabbli għall-investigazzjonijiet anti-dumping. Il-Kummissjoni tinnota li l-partijiet interessati kollha li kkooperaw b’mod attiv fl-investigazzjoni pprovdew kummenti f’dan il-perjodu ta’ żmien. Għalhekk, l-allegazzjoni li l-partijiet ma kellhomx biżżejjed żmien sabiex jikkummentaw dwar il-kampjun proviżorju ġiet miċħuda.

(32) Rigward l-anonimat tal-produtturi tal-Unjoni fil-kampjun, fit-18 ta’ Diċembru 2020, tressqet talba sabiex it-trattament anonimu mogħti lill-ilmentatur u lis-sostenituri fl-istadju ta’ qabel il-bidu jenħtieġ li jiġi estiż għall-investigazzjoni. Billi l-kampjunar huwa parti mill-investigazzjoni, it-trattament kunfidenzjali kopra wkoll l-eżerċizzju ta’ kampjunar. Barra minn hekk, fit-8 ta’ Jannar 2021, il-produtturi tal-Unjoni magħżulin fil-kampjun talbu l-anonimat speċifikament matul l-investigazzjoni.

(33) Billi tat l-anonimat lill-produtturi tal-Unjoni fil-kampjun, il-Kummissjoni bbilanċjat kif xieraq ir-riskju ta’ ritaljazzjoni, minn naħa waħda, u d-drittijiet tal-partijiet interessati, min-naħa l-oħra, u kkonkludiet li kien hemm riskju kbir ħafna ta’ ritaljazzjoni li kien jiġġustifika l-għoti ta’ kunfidenzjalità lill-produtturi tal-Unjoni fil-kampjun fir-rigward tal-identità tagħhom. Għalhekk, l-argumenti f’dan ir-rigward ġew miċħudin.

(34) Fir-rigward tat-talba sabiex tiġi pprovduta aktar informazzjoni dwar il-produzzjoni, il-kapaċitajiet u l-firxiet ta’ prodotti mmanifatturati, il-Kummissjoni qieset li d-divulgazzjoni ta’ tali informazzjoni għal kull kumpanija tkun tippermetti lill-partijiet interessati jidentifikaw lill-produtturi tal-Unjoni kkonċernati. Madankollu, huwa nnotat li, fid-dawl tat-tqabbil għoli bejn il-prezzijiet tal-Unjoni u l-prezzijiet tal-esportazzjoni, il-biċċa l-kbira tat-tipi tal-prodott immanifatturati mill-produtturi tal-Unjoni fil-kampjun ġew iddivulgati lill-produtturi esportaturi fil-kampjun permezz tal-kalkoli dettaljati tat-twaqqigħ tal-prezz u tal-bejgħ taħt il-prezz. Huwa nnotat ukoll li l-metodoloġija sabiex jintgħażel il-kampjun ġiet iddivulgata kif xieraq lill-partijiet interessati u ma wasal l-ebda kumment dwar il-metodoloġija bħala tali. Għalhekk, din it-talba ġiet miċħuda.

(35) Matul l-investigazzjoni, wieħed mill-produtturi tal-Unjoni fil-kampjun informa lill-Kummissjoni li ma kienx se jkun jista’ jwieġeb għall-kwestjonarju sħiħ tal-Kummissjoni. Produttur ieħor tal-Unjoni fil-kampjun ma kienx f’pożizzjoni li jipprovdi assigurazzjoni suffiċjenti dwar id-data pprovduta għall-verifika. Għalhekk, dawn il-produtturi tal-Unjoni ġew esklużi mill-kampjun.

(36) Sabiex tiżgura li l-kampjun jibqa’ rappreżentattiv f’termini tal-kriterji stabbiliti fl-Artikolu 17, il-Kummissjoni ddeċidiet li tirrevedi l-kampjun tal-produtturi tal-Unjoni billi tissostitwixxi l-kumpaniji msemmijin hawn fuq bl-akbar żewġ produtturi li jmiss f’termini ta’ volumi u ta’ bejgħ, filwaqt li tqis ukoll il-firxa ġeografika u t-taħlita wiesgħa tat-tip ta’ prodott. Kif iddikjarat fin-nota mal-fajl tal-15 ta’ Lulju 2021, il-Kummissjoni qagħdet fuq l-informazzjoni pprovduta mill-produtturi tal-Unjoni matul il-fażi wieqfa, li tintuża wkoll għal skopijiet ta’ kampjunar. Barra minn hekk, il-Kummissjoni fittxet informazzjoni disponibbli pubblikament u vverifikat is-siti web tal-kumpaniji kkonċernati. Il-Kummissjoni kkuntattjat lill-kumpaniji u stednithom jikkooperaw billi jimlew kwestjonarju. Il-partijiet interessati ngħataw l-opportunità li jikkummentaw.

(37) Il-Kummissjoni rċeviet kummenti mis-CCCME, mill-EFDA u minn produttur esportatur wieħed, Celo Suzhou Precision Fasteners Ltd (“Celo Suzhou”).

(38) Is-CCCME u l-EFDA allegaw li ma ngħatax biżżejjed żmien lill-partijiet interessati sabiex jipprovdu kummenti dwar il-kampjun emendat. Il-Kummissjoni nnotat li la s-CCCME u lanqas l-EFDA ma talbu estensjoni tal-iskadenza u li t-tnejn li huma ppreżentaw kummenti dettaljati dwar il-kampjun emendat tal-produtturi tal-Unjoni; għalhekk, l-allegazzjoni tagħhom ma ntlaqgħetx.

(39) Iż-żewġ partijiet tennew ma kellux jingħata l-anonimat lill-produtturi tal-Unjoni fil-kampjun, iżda, minkejja dan ma pprovdewx argumenti ulterjuri. Għalhekk, għar-raġunijiet stabbiliti fil-premessa (32), dawn l-allegazzjonijiet ġew miċħudin.

(40) Barra minn hekk, is-CCCME argumentat li partijiet interessati oħrajn ġew ittrattati b’mod diskriminatorju peress li ġew imposti fuqhom skadenzi stretti, filwaqt li l-produtturi tal-Unjoni fil-kampjun ġodda kienu ngħataw skadenza sabiex iwieġbu għall-kwestjonarju li tintemm kważi 6 xhur wara l-iskadenza mogħtija lill-produtturi tal-Unjoni fil-kampjun oriġinali. Barra minn hekk, meta jitqies li l-Kummissjoni kellha biżżejjed żmien sabiex tanalizza l-kwestjonarji li rċeviet sa din l-iskadenza estiża, ma kellha l-ebda raġuni sabiex timponi skadenza ħafna iqsar għall-partijiet interessati sabiex jikkummentaw dwar il-kampjun il-ġdid.

(41) Il-Kummissjoni nnotat li l-produtturi tal-Unjoni, l-importaturi u l-produtturi esportaturi kollha fil-kampjun ġew ittrattati b’mod ugwali u ngħataw 30 jum flimkien ma’ estensjonijiet ġustifikati, jekk applikabbli sabiex iwieġbu l-kwestjonarji minn meta ġew mgħarrfin li kienu ġew inklużi fil-kampjun. Għalhekk, l-allegazzjoni tas-CCCME li xi produtturi tal-Unjoni fil-kampjun kien ikollhom aktar minn 6 xhur sabiex iwieġbu għall-kwestjonarju hija qarrieqa. Il-Kummissjoni tinnota wkoll li kampjun jiġi ffinalizzat biss wara apprezzament tal-kummenti riċevuti mill-partijiet interessati u, għalhekk, l-iskadenza għall-kummenti dwar il-kampjun hija stabbilita mill-Kummissjoni skont dan, filwaqt li jitqiesu l-iskadenzi ġenerali tal-investigazzjoni. Għalhekk, il-Kummissjoni ċaħdet l-allegazzjoni ta’ trattament diskriminatorju.

(42) Is-CCCME u l-EFDA allegaw ukoll li l-Kummissjoni ma kinitx informat lill-partijiet interessati dwar l-irtirar tal-kooperazzjoni mill-produtturi tal-Unjoni kkonċernati fil-ħin u li missha nnotifikat ukoll lill-partijiet interessati bl-emenda tal-kampjun tal-produtturi tal-Unjoni fi stadju aktar bikri. Is-CCCME rreferiet għall-Artikolu 6(7) tar-Regolament bażiku, li jistipula li l-partijiet interessati jistgħu “jispezzjonaw l-informazzjoni kollha magħmula disponibbli minn kwalunkwe parti għal investigazzjoni”. L-EFDA qalet li l-Kummissjoni ħadet deċiżjoni finali dwar il-kampjun tal-produtturi tal-Unjoni mingħajr ma qieset b’mod adegwat il-kummenti tal-partijiet interessati li jkun evidenzjati mill-fatt li l-produtturi tal-Unjoni magħżulin addizzjonalment kienu diġà ntbagħtulhom kwestjonarji qabel ma waslu t-tali kummenti.

(43) Barra minn hekk, is-CCCME u l-EFDA ssuġġerew li, minflok ma jiġi emendat il-kampjun tal-produtturi tal-Unjoni, jenħtieġ li l-Kummissjoni tibbaża s-sejbiet fuq il-fatti disponibbli f’konformità mal-Artikolu 18 tar-Regolament bażiku u ttemm l-investigazzjoni. Is-CCCME nnotat li f’każ li l-produtturi esportaturi ma jibqgħux jikkooperaw matul investigazzjoni, jiġu applikati l-fatti disponibbli f’konformità mal-Artikolu 18 tar-Regolament bażiku u li, għalhekk, jenħtieġ li jingħata l-istess trattament lill-produtturi tal-Unjoni. Alternattivament, jenħtieġ li l-Kummissjoni tipprovdi aktar informazzjoni dwar il-metodoloġija tal-għażla tal-kumpaniji addizzjonali għall-kampjun tal-produtturi tal-Unjoni u b’mod partikolari dwar kif dawk il-kumpaniji ġew identifikati, kif ukoll dwar l-impatt fuq ir-rappreżentattività tal-kampjun finali. F’dan ir-rigward, iż-żewġ partijiet allegaw ukoll li l-Kummissjoni għażlet il-kumpaniji addizzjonali biss fuq il-bażi tal-informazzjoni pprovduta mill-ilmentatur mingħajr ma rċeviet xi input minn partijiet interessati oħrajn.

(44) Rigward id-dikjarazzjoni ta’ divulgazzjoni insuffiċjenti, il-Kummissjoni tinnota li żiedet l-informazzjoni rilevanti kollha fil-fajl fi żmien suffiċjenti sabiex il-partijiet interessati setgħu jikkummentaw. Il-Kummissjoni qieset il-kummenti kollha li rċeviet u indirizzathom b’mod adegwat. Id-dikjarazzjoni li kumpaniji addizzjonali ntgħażlu biss fuq il-bażi tal-informazzjoni pprovduta mill-ilmentatur hija fattwalment żbaljata kif deskritt ukoll fil-premessa (36).

(45) Fuq talba tagħhom, il-Kummissjoni pprovdiet informazzjoni addizzjonali lill-EFDA u lis-CCCME rigward il-kampjun rivedut inkluż l-impatt fuq ir-rappreżentattività tal-kampjun. Is-CCCME tenniet it-talba tagħha għad-divulgazzjoni ta’ informazzjoni addizzjonali rigward is-sehem preċiż tal-produzzjoni u tal-bejgħ ta’ elementi tal-irbit standard u mhux standard tal-produtturi tal-Unjoni magħżulin fil-kampjun u kjarifika dwar il-kriterji u l-metodoloġija użati għall-għażla tal-produtturi addizzjonali tal-Unjoni. Is-CCCME talbet ukoll id-divulgazzjoni tal-komunikazzjoni bejn l-ilmentatur u l-Kummissjoni dwar l-għażla tal-produtturi addizzjonali tal-Unjoni.

(46) Fir-rigward tal-pretensjoni sabiex tintemm l-investigazzjoni minħabba nuqqas ta’ kooperazzjoni, il-Kummissjoni tenfasizza li l-Artikolu 17(4) tar-Regolament bażiku speċifikament jippermetti li f’każ ta’ nuqqas ta’ kooperazzjoni minn xi partijiet jew mill-partijiet kollha magħżulin f’kampjun li x’aktarx jaffettwa materjalment l-eżitu tal-investigazzjoni, jista’ jintgħażel kampjun ġdid. Fir-rigward tal-pretensjoni ta’ diskriminazzjoni fil-konfront tal-produtturi esportaturi, il-Kummissjoni tinnota li f’każ li produttur esportatur fil-kampjun ma jibqax jikkoopera f’investigazzjoni, dan l-esportatur jiġi eskluż mill-kampjun u l-informazzjoni pprovduta tiġi injorata. Meta jkun għadu possibbli, il-Kummissjoni tissostitwixxi wkoll tali produttur esportatur fil-kampjun. Dan l-istess approċċ ġie segwit ukoll fir-rigward tal-produtturi tal-Unjoni inkwistjoni. Għalhekk, kulma ntqal f’dan ir-rigward ġie miċħud.

(47) Rigward it-talba għal aktar informazzjoni, il-Kummissjoni tirreferi għall-premessa (36) li tistabbilixxi l-kriterji użati għall-għażla tal-produtturi addizzjonali tal-Unjoni kif ukoll il-metodoloġija applikata. Is-sehem preċiż tal-produzzjoni u tal-bejgħ tal-elementi tal-irbit standard u mhux standard tal-produtturi tal-Unjoni bħala tali ma kienx kriterju għall-għażla tal-kampjun, u l-produzzjoni tal-elementi tal-irbit standard lanqas ma kienet l-uniku kriterju għall-għażla fil-kampjun. Kif stabbilit fil-premessa (110), it-tipi kollha tal-prodott tqiesu bħala prodott uniku. L-industrija tal-Unjoni pproduċiet u biegħet elementi tal-irbit standard u mhux standard, kif ukoll il-produtturi esportaturi esportaw għall-industrija tal-Unjoni elementi tal-irbit standard u mhux standard u kien hemm trikkib fl-applikazzjonijiet tal-użu aħħari. Barra minn hekk, meta jintgħażlu l-kumpaniji li għandhom jiġu inklużi fil-kampjun, din l-informazzjoni ma tkunx disponibbli. Il-komunikazzjoni bejn l-ilmentatur u l-Kummissjoni ġiet iddivulgata f’konformità mal-Artikolu 6(7) tar-Regolament bażiku, filwaqt li ġie rrispettat l-Artikolu 19(1), li jipprevedi li l-informazzjoni pprovduta b’mod kunfidenzjali jenħtieġ li tiġi ttrattata bħala tali mill-awtoritajiet. F’konformità mal-Artikolu 19 tar-Regolament bażiku, il-Kummissjoni għamlet disponibbli għall-partijiet interessati sommarju mhux kunfidenzjali tal-informazzjoni pprovduta b’mod kunfidenzjali. Għalhekk, it-talbiet ġew miċħudin.

(48) Celo Suzhou qalet li l-kampjun tal-produtturi esportaturi missu qies it-tipi tal-prodott esportati sabiex il-prezzijiet tal-esportazzjoni jkunu komparabbli mal-prezzijiet tal-bejgħ tal-produtturi magħżulin fil-kampjun tal-industrija tal-Unjoni. Kif innotat fil-premessa (36), il-Kummissjoni għażlet kampjun li żgura taħlita wiesgħa tal-prodott. Minħabba l-livell għoli ta’ tqabbil li nstab f’dan il-każ (aktar minn 90 %), il-Kummissjoni kkonkludiet li l-kampjun tal-produtturi tal-Unjoni kien jinkludi t-tipi tal-prodott l-aktar esportati lejn l-Unjoni. Għalhekk, il-pretensjoni ġiet miċħuda.

(49) Fuq il-bażi ta’ dan ta’ hawn fuq, il-kampjun finali li kien jikkonsisti f’sitt produtturi tal-Unjoni tqies li kien rappreżentattiv tal-industrija tal-Unjoni.

(50) Wara d-divulgazzjoni finali, l-EFDA tenniet li ma setgħetx tipprovdi kummenti sinifikattivi dwar il-kampjun tal-produtturi tal-Unjoni minħabba li l-identità tal-produtturi tal-Unjoni nżammet kunfidenzjali. Tenniet ukoll li l-Kummissjoni naqset milli tinforma lill-partijiet interessati dwar l-emenda tal-kampjun matul l-investigazzjoni u li l-Kummissjoni kienet iddeċidiet dwar il-kumpaniji addizzjonali li kellhom jiġu inklużi fil-kampjun sa minn qabel ma għarrfet lill-partijiet interessati u ma tathom l-opportunità li jikkummentaw. L-EFDA u s-CCCME tennew li l-informazzjoni kienet nieqsa mill-fajl mhux kunfidenzjali u li l-Kummissjoni ma ddivulgatx il-volum totali tal-produzzjoni u tal-bejgħ tal-produtturi tal-Unjoni fil-kampjun. Is-CCCME tenniet it-tħassib tagħha dwar ir-reviżjoni tal-kampjun u allegat li ma kien ikun hemm l-ebda spjegazzjoni għaliex tnejn mill-produtturi tal-Unjoni ħarġu mill-kampjun.

(51) Rigward l-affermazzjoni dwar l-anonimat tal-produtturi tal-Unjoni, din diġà ġiet indirizzata fil-premessi (16) sa (21). Bl-istess mod, l-affermazzjoni dwar id-divulgazzjoni insuffiċjenti fir-rigward tal-għażla tal-kampjun diġà kienet ġiet indirizzata fil-premessa (44) u hekk ukoll l-affermazzjoni dwar il-kompletezza tal-fajl mhux kunfidenzjali li ġiet indirizzata fil-premessa (47). Il-Kummissjoni ddivulgat ukoll ir-raġunijiet għar-reviżjoni tal-kampjun fil-premessa (35), u barra minn hekk din l-informazzjoni kienet ukoll fil-fajl mhux kunfidenzjali qabel id-divulgazzjoni. Billi ma ġie pprovdut l-ebda argument ieħor f’dan ir-rigward, dawn l-allegazzjonijiet ġew miċħudin. Rigward il-volum totali tal-produzzjoni u tal-bejgħ tal-produtturi tal-Unjoni fil-kampjun, dan ma kienx parti mill-analiżi minħabba li huwa indikatur makroekonomiku u, għalhekk, ma kien hemm l-ebda raġuni sabiex tiġi pprovduta informazzjoni bħal din lill-partijiet interessati. B’mod partikolari, fil-premessa (352) il-Kummissjoni indikat kemm il-kumpaniji fil-kampjun kienu jirrappreżentaw mill-produzzjoni totali tal-Unjoni u l-partijiet interessati setgħu fi kwalunkwe każ jiddeduċu għall-volum tal-produzzjoni totali tal-produtturi tal-Unjoni fil-kampjun.

(52) L-EFDA qalet ukoll li l-Kummissjoni pprovdiet informazzjoni kontradittorja dwar in-numru ta’ produtturi tal-Unjoni fil-kampjun u r-rappreżentattività tal-produtturi tal-Unjoni fil-kampjun. L-EFDA tenniet ukoll it-tħassib tagħha dwar il-proċedura tal-għażla tal-kampjun u l-informazzjoni pprovduta lill-partijiet interessati f’dan ir-rigward.

(53) Rigward in-numru ta’ kumpaniji fil-kampjun, id-dokument ta’ divulgazzjoni ġenerali tabilħaqq kien fih żball klerikali f’żewġ paragrafi li indika li fil-kampjun ġew inklużi erba’ produtturi tal-Unjoni, minflok sitta. Dan l-iżball ġie rrettifikat immedjatament malli l-Kummissjoni ġiet avżata b’dan. In-numru korrett tal-produtturi tal-Unjoni fil-kampjun ġie kkomunikat lill-partijiet interessati matul l-investigazzjoni f’nota mqiegħda fil-fajl mhux kunfidenzjali. Fir-rigward tar-rappreżentattività tal-kampjun, il-Kummissjoni kkonfermat li ċ-ċifri kollha pprovduti mill-Kummissjoni kienu korretti u, għalhekk, il-pretensjoni tal-EFDA hija bla bażi. Filwaqt li ċ-ċifra fid-dokument ta’ divulgazzjoni ġenerali (9,5 %) kienet tindika r-rappreżentattività fir-rigward tal-produzzjoni totali tal-Unjoni, iċ-ċifra pprovduta lill-EFDA fuq talba matul l-investigazzjoni (18 %) kienet tindika r-rappreżentattività fir-rigward tal-volum tal-produzzjoni totali tal-produtturi tal-Unjoni li ppreżentaw irwieħhom qabel il-bidu u pprovdew l-informazzjoni neċessarju għall-eżerċizzju ta’ kampjunar. Din iċ-ċifra ġiet ikkomunikata lill-EFDA fuq talba diversi xhur qabel id-divulgazzjoni u, għalhekk, qabel id-determinazzjoni tal-volum tal-produzzjoni totali fl-Unjoni.

(54) B’referenza għall-proċedura segwita, il-Kummissjoni tfakkar li kif stabbilit fil-premessa (46), f’konformità mal-Artikolu 17(4) tar-Regolament bażiku, hija kellha temenda l-kampjun tal-produtturi tal-Unjoni minħabba n-nuqqas ta’ kooperazzjoni taż-żewġ kumpaniji inizjalment inklużi fil-kampjun. Rigward il-konsultazzjoni mal-partijiet interessati u l-aspetti ta’ divulgazzjoni matul dan il-proċess, dan diġà ġie spjegat fid-dettall fil-premessi (28) sa (47) aktar ’il fuq. L-emenda tal-kampjun preliminari magħżul fil-bidu kienet ibbażata fuq il-kummenti li waslu mingħand il-partijiet interessati bħala parti mill-proċess ta’ kampjunar deskritt fin-Notifika ta’ bidu.

(55) Is-CCCME u l-EFDA finalment qalu li d-dokument ta’ divulgazzjoni ġenerali kien fih informazzjoni kontradittorja dwar il-metodoloġija għar-reviżjoni tal-kampjun tal-produtturi tal-Unjoni u li l-informazzjoni fid-dokument ta’ divulgazzjoni ġenerali, kienet tikkontradixxi wkoll il-komunikazzjoni mibgħuta mill-Kummissjoni lill-produtturi tal-Unjoni magħżulin ġodda. B’mod partikolari, is-CCCME allegat li s-sehem tal-produzzjoni u l-volum tal-bejgħ tal-elementi tal-irbit standard u mhux standard kien kriterju ewlieni sabiex jintgħażel il-kampjun tal-produtturi tal-Unjoni, kif allegatament muri mill-komunikazzjoni msemmija qabel lill-produtturi tal-Unjoni magħżulin ġodda. Dawn l-allegazzjonijiet kienu fattwalment żbaljati. Il-Kummissjoni ma indikatx lil xi waħda mill-partijiet interessati, inklużi l-produtturi tal-Unjoni magħżulin ġodda, li s-sehem tal-produzzjoni u l-volum tal-bejgħ tal-elementi tal-irbit standard u mhux standard ikun kriterju ewlieni għall-għażla tal-kampjun. Il-Kummissjoni tinnota li din id-data normalment ma tkunx disponibbli f’dak il-livell ta’ dettall fl-istadju tal-kampjunar. L-istess jgħodd għal din l-investigazzjoni. Dan ma jeskludix li madankollu kien possibbli għall-Kummissjoni, fuq il-bażi tal-informazzjoni disponibbli, li tiddetermina fuq bażi globali, jekk produttur tal-Unjoni kienx jipproduċi elementi tal-irbit standard jew mhux standard, kif spjegat fil-premessa (36). Għalhekk, dawn l-allegazzjonijiet ġew miċħudin.

(56) Fuq bażi aktar ġenerali, l-EFDA elementi tal-irbit li l-kampjun tal-produtturi tal-Unjoni ma kienx rappreżentattiv peress li wieħed miż-żewġ produtturi tal-elementi tal-irbit standard magħżulin fil-kampjun kien SME u, għalhekk, id-data tat-tieni wieħed biss ikollha impatt imdaqqas. Din id-dikjarazzjoni ma kinitx sostanzjata aktar. Il-Kummissjoni tinnota li tliet kumpaniji magħżulin fil-kampjun kienu SMEs filwaqt li t-tlieta l-oħrajn ma kinux. Il-Kummissjoni nnotat ukoll li l-kampjun żgura taħlita tal-prodott rappreżentattiva kif stabbilit fil-premessa (36) u tqies b’mod ġenerali rappreżentattiv għall-industrija tal-Unjoni. Għalhekk, din l-allegazzjoni ġiet miċħuda.

1.8.2. Kampjunar tal-importaturi

(57) Sabiex tiddeċiedi jekk il-kampjunar kienx neċessarju u, jekk iva, sabiex tagħżel kampjun, il-Kummissjoni talbet lil importaturi mhux relatati jipprovdu l-informazzjoni speċifikata fin-Notifika ta’ Bidu.

(58) Tmienja u għoxrin importatur mhux relatati ppreżentaw l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ ħames importaturi fuq il-bażi tal-akbar volum ta’ importazzjonijiet tal-prodott ikkonċernat. F’konformità mal-Artikolu 17(2) tar-Regolament bażiku, il-partijiet interessati ġew ikkonsultati dwar l-għażla tal-kampjun.

(59) L-EIFI qal li tnejn mill-importaturi mhux relatati magħżulin, li jappartjenu għall-istess grupp, ikunu relatati ma’ produttur tal-molol fiċ-Ċina u kienu wkoll qed jilliċenzjaw, permezz ta’ kumpanija relatata fl-Unjoni, il-produzzjoni ta’ ċerti elementi tal-irbit fiċ-Ċina. Għalhekk, ma setgħux jitqiesu bħala importaturi mhux relatati. L-EIFI qal ukoll li dawn il-kumpaniji kienu wkoll relatati ma’ produtturi tal-Unjoni tal-elementi tal-irbit. Fl-aħħar nett, l-EIFI nnota li peress li dawn iż-żewġ importaturi kienu relatati, fi kwalunkwe każ wieħed minnhom biss jenħtieġ li jibqa’ fil-kampjun, u l-ieħor kellu jiġi ssostitwit minn importatur ieħor li jikkoopera fl-Unjoni. Bi tweġiba għas-sottomissjoni tal-EIFI, l-EFDA qalet li jkun rilevanti biss jekk importatur ikunx relatat ma’ produttur li jkun qed jesporta wkoll lejn l-Unjoni sabiex jiġi eskluż mill-kampjun. L-EFDA argumentat li minħabba n-numru ta’ tipi tal-prodott importati mill-importaturi inkwistjoni u d-diversi segmenti forniti fl-Unjoni, dawn kellhom jibqgħu fil-kampjun.

(60) L-importaturi inkwistjoni ċaħdu li kellhom xi kuntatti kummerċjali mal-produttur Ċiniż inkwistjoni, jew li importaw il-prodott ikkonċernat minn din il-kumpanija, jew li kienu relatati ma’ kwalunkwe produttur esportatur ieħor tal-elementi tal-irbit fiċ-Ċina. L-investigazzjoni ma kkonfermatx id-dikjarazzjonijiet magħmula mill-EIFI u l-informazzjoni li l-EIFI ssottometta b’appoġġ ta’ din l-affermazzjoni lanqas ma wriet li l-importaturi inkwistjoni kienu tabilħaqq relatati ma’ xi wieħed mill-produtturi esportaturi. Barra minn hekk, il-fatt li l-importaturi kienu relatati ma’ xulxin ma kienx ikkunsidrat bħala argument validu sabiex jiġu esklużi mill-kampjun. Il-kampjun kien jinkludi tliet importaturi mhux relatati oħrajn magħżulin fuq il-bażi tal-akbar volum ta’ importazzjoni u firxa fi Stati Membri differenti. Il-kampjun kien jirrappreżenta 9 % tal-importazzjonijiet totali ta’ elementi tal-irbit miċ-Ċina u, għalhekk, tqies li kien rappreżentattiv biżżejjed. Għalhekk, l-allegazzjonijiet tal-EIFI f’dan ir-rigward ġew miċħudin.

1.8.3. Kampjunar tal-produtturi esportaturi

(61) Sabiex tiddeċiedi jekk il-kampjunar kienx neċessarju u, jekk iva, sabiex tagħżel kampjun, il-Kummissjoni talbet lill-produtturi esportaturi magħrufa kollha fiċ-Ċina sabiex jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina għall-Unjoni Ewropea tidentifika u/jew tikkuntattja lil produtturi esportaturi oħrajn, jekk ikun hemm, li jistgħu jkunu interessati li jipparteċipaw fl-investigazzjoni.

(62) Tnejn u disgħin produttur esportatur jew grupp ta’ produtturi esportaturi miċ-Ċina pprovdew l-informazzjoni mitluba u qablu li jiġu inklużi fil-kampjun. Tliet produtturi esportaturi argumentaw li, peress li kienu jipproduċu tip ta’ prodott speċifiku li ma jkunx komparabbli ma’ tipi oħrajn ta’ prodotti esportati miċ-Ċina, jenħtieġ li jiġu inklużi fil-kampjun għal rappreżentattività aħjar.

(63) F’konformità mal-Artikolu 17(1) tar-Regolament bażiku, il-Kummissjoni għażlet tliet produtturi esportaturi/gruppi ta’ produtturi esportaturi, li jirrappreżentaw l-akbar volum ta’ esportazzjonijiet, li jista’ jiġi investigat b’mod raġonevoli fiż-żmien disponibbli. Peress li l-produtturi esportaturi li talbu li jiġu inklużi fil-kampjun minħabba t-tip ta’ prodott speċifiku ma kinux fost dawk bl-ogħla volumi ta’ esportazzjonijiet, ma ntgħażlux fil-kampjun propost. F’konformità mal-Artikolu 17(2) tar-Regolament bażiku, il-produtturi esportaturi kollha magħrufin ikkonċernati u l-awtoritajiet tal-pajjiż ikkonċernat ġew informati u mistiedna jikkummentaw.

(64) Grupp wieħed ta’ produtturi esportaturi mhux inklużi fil-kampjun talab li jiġi inkluż bl-argument li (i) kien wieħed mill-akbar esportaturi tal-elementi tal-irbit; (ii) l-inklużjoni tagħhom tkun tipprovdi stampa aktar akkurata tal-industrija taċ-Ċina tal-elementi tal-irbit u, (iii) għalhekk, tkun tagħti wkoll stampa aktar preċiża dwar kif ġew iddeterminati l-prezzijiet finali għall-Unjoni. Fuq din il-bażi, il-grupp ta’ produtturi esportaturi argumenta li l-prezzijiet tal-importazzjoni bbażati fuq il-kampjun ma jkunux rappreżentattivi u, għalhekk, il-valur CIF fil-fruntiera tal-UE sabiex jiġi kkalkolat marġni preċiż ta’ twaqqigħ tal-prezz u ta’ bejgħ taħt il-prezz ibbażat fuq dawn il-prezzijiet ma jkunx akkurat. Fl-aħħar nett, il-kumpanija rreferiet għan-numru ogħla ta’ produtturi tal-Unjoni magħżulin fil-kampjun tal-produtturi tal-Unjoni. Fl-aħħar nett, dan il-grupp ta’ produtturi esportaturi afferma li ż-żieda ta’ kumpanija oħra mal-kampjun ma twaqqafx lill-Kummissjoni milli tlesti l-investigazzjoni fi ħdan it-termini statutorji.

(65) L-ewwel nett, fuq il-bażi tal-volum tal-esportazzjoni rrapportat mill-kumpanija, l-inklużjoni tal-grupp ta’ produtturi esportaturi kkonċernat ma tkunx iżżid b’mod sinifikanti r-rappreżentattività tal-kampjun. It-tieni, fir-rigward tal-allegazzjonijiet relatati mal-organizzazzjoni tal-industrija domestika Ċiniża, l-iffissar tal-prezzijiet tal-esportazzjoni lejn l-Unjoni u d-determinazzjoni tal-valur CIF fil-fruntiera tal-UE, il-kumpanija ma pprovdiet l-ebda evidenza li l-inklużjoni tagħha żżid b’mod sinifikanti r-rappreżentattività tal-kampjun. Fl-istess ħin, minħabba l-istruttura tal-kumpanija tagħha, l-inklużjoni tagħha kienet iżżid piż addizzjonali sinifikanti għall-investigazzjoni. It-tielet, peress li l-kampjun magħżul tqies rappreżentattiv, seta’ jiġi stabbilit valur CIF affidabbli fil-fruntiera tal-UE, kif ukoll kalkoli akkurati tat-twaqqigħ tal-prezz u tal-bejgħ taħt il-prezz. Fl-aħħar nett, in-numru speċifiku ta’ kumpaniji magħżulin fil-kampjun tal-produtturi tal-Unjoni huwa irrilevanti għall-għażla tal-kampjun ta’ produtturi esportaturi. Il-Kummissjoni mhijiex obbligata tagħżel l-istess numru ta’ kumpaniji fuq iż-żewġ naħat u l-eżerċizzju ta’ kampjunar huwa limitat preċiżament sabiex jippermetti lill-Kummissjoni tinvestiga numru raġonevoli ta’ kumpaniji sal-iskadenzi sabiex tlesti l-investigazzjoni. Għalhekk, l-argumenti li saru minn dan il-grupp ma ntlaqgħux.

(66) Grupp ieħor ta’ produtturi esportaturi argumenta li kellhom jiġu inklużi fil-kampjun, peress li l-grupp kollu jikkonsisti f’numru kbir ta’ produtturi u ta’ kummerċjanti fiċ-Ċina u fl-Unjoni, li għandhom kapaċitajiet konsiderevoli ta’ manifattura u ta’ provvista li jaffettwaw is-suq domestiku tiegħu u s-suq tal-Unjoni.

(67) Madankollu, iż-żieda ta’ dan il-grupp ta’ produtturi esportaturi mal-kampjun kienet iżżid piż addizzjonali sinifikanti għall-investigazzjoni, mingħajr ma tbiddel il-livell ta’ rappreżentattività tal-kampjun propost b’mod sinifikanti. Barra minn hekk, kien hemm produtturi esportaturi oħrajn b’volumi ta’ esportazzjoni akbar mill-grupp ta’ kumpaniji inkwistjoni li pprovdew informazzjoni għall-kampjunar. Minħabba li l-kampjun intgħażel abbażi tal-volum ta’ esportazzjoni lejn l-Unjoni kif imsemmi fil-premessa (63), l-inklużjoni fil-kampjun ta’ dan il-grupp ta’ produtturi għalhekk ma kinitx iġġustifikata. Għalhekk, l-argument li sar ma ntlaqax.

(68) It-tielet produttur esportatur qal li l-kumpaniji magħżulin fil-kampjun ilkoll kienu produtturi tal-boltijiet, u li għalhekk il-kampjun propost ma kienx rappreżentattiv tal-produtturi Ċiniżi tal-viti. Bħala produttur tal-viti, din il-kumpanija talbet li tiġi inkluża fil-kampjun. Qalet ukoll li s-sejbiet għandhom isiru separatament għaż-żewġ tipi tal-prodott, jiġifieri viti fuq naħa waħda u boltijiet fuq in-naħa l-oħra.

(69) Dan it-tħassib ġie rifless mis-CCCME, li argumentat li l-kampjun ma kienx rappreżentattiv f’termini ta’ volum u f’termini ta’ tipi tal-prodott koperti.

(70) Kif spjegat fil-premessa (63), il-kampjun intgħażel abbażi tal-akbar volum esportat lejn l-Unjoni, filwaqt li t-tipi tal-prodott speċifiċi prodotti mill-kumpaniji magħżulin ma kinux kriterju. Kif stabbilit fil-premessa (110), it-tipi kollha ta’ elementi tal-irbit tqiesu bħala prodott uniku wieħed għall-fini ta’ din l-investigazzjoni. Għalhekk, kif stabbilit fil-premessa (398), sejbiet separati għal tipi tal-prodott individwali ma kinux ġustifikati. Barra minn hekk, il-produttur esportatur ma pprovda l-ebda evidenza li tappoġġa l-affermazzjoni tiegħu li s-sejbiet jenħtieġ li jsiru separatament għall-boltijiet minn naħa u għall-viti min-naħa l-oħra. Fl-aħħar nett, kien hemm produtturi esportaturi oħrajn li kkooperaw b’volumi ta’ esportazzjoni akbar minn tal-produttur esportatur ikkonċernat li pprovdew informazzjoni għall-kampjunar u l-inklużjoni ta’ dan tal-aħħar fil-kampjun, għalhekk, ma kinitx iġġustifikata. Għalhekk, l-argumenti ta’ dan il-produttur esportatur ma ntlaqgħux.

(71) Fl-aħħar nett, l-EIFI qal li wieħed mill-produtturi esportaturi magħżulin missu tneħħa mill-kampjun, peress li huwa kummerċjant aktar milli manifattur tal-elementi tal-irbit u fi kwalunkwe każ is-suq ewlieni tiegħu kien l-Istati Uniti tal-Amerka (“l-Istati Uniti”) u mhux l-Unjoni.

(72) It-tliet produtturi esportaturi kollha magħżulin fil-kampjun ikkonfermaw li l-volum tal-esportazzjonijiet lejn l-Unjoni, kif irrapportat u użat mill-Kummissjoni fl-għażla tal-kampjun, kien tal-produzzjoni tagħhom stess. Il-fatt li wieħed mill-produtturi esportaturi magħżulin kien qed jesporta l-elementi tal-irbit lejn l-Istati Uniti, anki jekk fi kwantitajiet akbar milli lejn l-Unjoni, huwa irrilevanti. Għalhekk, l-argumenti tal-EIFI ġew miċħudin.

(73) Abbażi ta’ dan ta’ hawn fuq, il-Kummissjoni kkonfermat il-kampjun propost oriġinarjament.

(74) Wara r-reviżjoni tal-kampjun tal-produtturi tal-Unjoni matul l-investigazzjoni, Celo Suzhou Precision Fasteners Co. Ltd. qalet li l-kampjun tal-produtturi esportaturi kellu jiġi estiż billi jiżdiedu l-produtturi esportaturi Ċiniżi ta’ elementi tal-irbit mhux standard. Din il-kumpanija argumentat li r-reviżjoni tal-kampjun tal-produtturi tal-Unjoni kellha żżid ir-rappreżentattività tagħha f’termini tat-taħlita ta’ prodotti u li tali kriterju ma tqiesx meta ntgħażel il-kampjun tal-produtturi esportaturi. Il-produttur esportatur inkwistjoni nnota wkoll li l-esportazzjonijiet tiegħu ta’ elementi tal-irbit lejn l-Unjoni kienu jkunu rappreżentattivi għal firxa speċifika ta’ prodotti u li kien diġà pprovda tweġiba sħiħa għall-kwestjonarju fil-kuntest tat-talba tiegħu għal eżami individwali li jenħtieġ li titqies mill-Kummissjoni. Tali azzjoni ma ddewwimx l-investigazzjoni b’mod sinifikanti.

(75) Kif spjegat fil-premessa (63), it-tliet produtturi esportaturi/il-grupp magħżul fil-kampjun kien jirrappreżenta l-akbar volum ta’ esportazzjonijiet, li seta’ jiġi investigat b’mod raġonevoli fi ħdan iż-żmien disponibbli. Il-fatt li l-kampjun tal-produtturi tal-Unjoni ġie rivedut ma kellu l-ebda impatt fuq il-kampjun tal-produtturi esportaturi li jkun jiġġustifika r-reviżjoni tiegħu. Għalhekk, din il-pretensjoni ġiet miċħuda.

(76) Wara d-divulgazzjoni finali, Celo Suzhou Precision Fasteners Co. Ltd. tenniet li l-kampjun tal-produtturi esportaturi ma kienx rappreżentattiv biżżejjed f’termini ta’ tipi tal-prodott u talbet li l-Kummissjoni (i) missha qieset mhux biss il-volum tal-esportazzjonijiet, iżda wkoll il-firxiet ta’ prodotti esportati; u (ii) li l-Kummissjoni kellha tinkludi lil Celo Suzhou Precision Fasteners Co. Ltd. fil-kampjun peress li tkun rappreżentattiva għal ċerta firxa ta’ prodotti.

(77) Il-parti tenniet ukoll dak li qalet kif stabbilit fil-premessa (74) u affermat li l-approċċ tal-Kummissjoni għall-għażla tal-kampjun tal-produtturi tal-Unjoni, u l-ħtieġa li jkunu rrappreżentati fih it-tipi differenti ta’ elementi tal-irbit, huwa f’kontradizzjoni diretta mal-argument tagħha li, fl-għażla tal-kampjun tal-produtturi esportaturi, it-tipi speċifiċi tal-prodott ma kinux kriterju.

(78) Dak li ntqal hawn fuq diġà ġie indirizzat fil-premessa (75). Tabilħaqq, il-kampjun tal-produtturi tal-Unjoni ntgħażel fuq il-bażi tal-akbar produtturi f’termini ta’ volumi u ta’ bejgħ, filwaqt li tqiesu wkoll il-firxa ġeografika (diversi Stati Membri) u t-taħlita wiesgħa tat-tipi tal-prodott. L-għażla tal-kampjun tal-produtturi esportaturi kienet ibbażata fuq l-akbar volumi li l-Kummissjoni setgħet tinvestiga. L-għażla tal-produtturi tal-Unjoni fil-kampjun żgurat tqabbil wiesa’ mat-tranżazzjonijiet tal-esportazzjoni tal-produtturi esportaturi fil-kampjun u, għalhekk, ma kienx hemm bżonn li jiġu eżaminati wkoll it-tipi speċifiċi tal-prodott għal għażla bħal din. Peress li ma ngħatat l-ebda informazzjoni ġdida f’dan ir-rigward, dawn ġew miċħudin.

1.9. Eżami individwali u talbiet għal trattament ta’ operatur ġdid

(79) Seba’ produtturi esportaturi tal-elementi tal-irbit talbu eżami individwali skont l-Artikolu 17(3) tar-Regolament bażiku billi mlew il-kwestjonarju għall-produtturi esportaturi disponibbli online (6). Minħabba dan in-numru kbir ta’ talbiet, l-għoti ta’ eżami individwali kien ikun ta’ piż bla bżonn u kien iżomm lill-Kummissjoni milli tlesti l-investigazzjoni preżenti fi żmien xieraq. Għalhekk, il-Kummissjoni ma laqgħet l-ebda waħda mit-talbiet imressqin.

(80) Kif imsemmi fil-premessi (48) u (74), wara r-reviżjoni tal-kampjun tal-produtturi tal-Unjoni, wieħed mill-produtturi esportaturi (Celo Suzhou Precision Fasteners Co. Ltd) qal li t-talba tiegħu għal eżami individwali jenħtieġ li titqies sabiex tiżdied ir-rappreżentattività tal-kampjun tal-produtturi esportaturi. L-affermazzjoni dwar ir-rappreżentattività tal-kampjun tal-produtturi esportaturi diġà ġiet indirizzata fil-premessa (75).

(81) Fir-rigward tat-talba għal eżami individwali, is-sitwazzjoni ta’ dan il-produttur esportatur ma kinitx differenti b’mod sinifikanti mis-sitwazzjoni tal-produtturi esportaturi l-oħrajn li talbu eżami individwali li jkun jiggarantixxi trattament differenti. Għalhekk, il-Kummissjoni ikkonkludiet li ma kien hemm l-ebda raġuni oġġettiva li tiġġustifika li tintlaqa’ t-talba għal eżami individwali ta’ dan il-produttur esportatur.

(82) Wara d-divulgazzjoni finali, dan il-produttur esportatur tenna li jenħtieġ li jingħatalu eżami individwali u asserixxa li l-Kummissjoni ma spjegatx ir-raġunijiet għaliex tqies diskriminatorju li taċċetta t-tali talba. B’appoġġ għal dan l-argument, il-produttur esportatur enfasizza li huwa kien jipproduċi tip tekniku speċifiku ta’ element ta’ rbit mhux komparabbli ma’ tipi oħrajn ta’ prodotti u li l-prezz tal-esportazzjoni tiegħu ma kienx se jsir f’livelli ta’ dumping kif diġà stabbilit minn investigazzjoni anti-dumping preċedenti li kienet tikkonċerna l-istess prodott li joriġina miċ-Ċina, f’liema każ ġew imposti miżuri fl-2009 (7).

(83) Kif stabbilit fil-premessa (398), sejbiet separati għal tipi tal-prodott individwali ma kinux ġustifikati. Għalhekk, l-eżami tat-talba għal eżami individwali ta’ dan il-produttur esportatur fuq il-bażi tal-fatt li huwa kien jipproduċi u jesporta tip speċifiku tal-prodott, filwaqt li tali kriterju ma ġiex ikkunsidrat fir-rigward tal-produtturi esportaturi li jifdal li talbu eżami individwali, kien ikun diskriminatorju, minbarra li jkun ta’ piż għall-Kummissjoni sabiex tikkonkludi l-investigazzjoni fil-ħin. Ir-referenza għas-sejbiet tal-investigazzjoni preċedenti li ma stabbilietx dumping fir-rigward tal-bejgħ ta’ dan l-esportatur lejn l-Unjoni, hija irrilevanti, peress li dawn kienu bbażati fuq informazzjoni li tappartjeni għal perjodu ta’ investigazzjoni differenti. Għalhekk, l-argumenti ta’ dan il-produttur esportatur ma ntlaqgħux.

(84) Produttur esportatur fir-RPĊ (Ningbo Londex Industrials Co. jew “Londex”) talab li jiġi ttrattat bħala operatur ġdid, peress li beda jesporta l-prodott ikkonċernat biss wara l-perjodu ta’ investigazzjoni. Il-Kummissjoni nnotat li hija l-prattika stabbilita li trattament bħal dan jista’ jitqies biss abbażi ta’ Regolament li jimponi miżuri definittivi u tad-dispożizzjonijiet rilevanti tiegħu. Barra minn hekk, huwa mfakkar li l-Kummissjoni għażlet kampjun tal-produtturi esportaturi u, kif stabbilit fil-premessi preċedenti, l-ebda talba għall-kalkolu tal-marġnijiet tad-dumping individwali ma ġiet aċċettata minħabba li kienet ikkunsidrata impenjattiva wisq mingħajr ġustifikazzjoni. Dan huwa minnu wkoll għall-eżami ta’ talba għal trattament ta’ operatur ġdid li kienet tinkludi eżami dettaljat tal-istruttura tal-kumpanija u tal-bejgħ tal-esportazzjoni tagħha. Għalhekk, din it-talba ġiet miċħuda.

(85) Wara d-divulgazzjoni finali, Londex tenniet li kellha tibbenefika minn trattament ta’ operatur ġdid u tiżdied mal-lista ta’ produtturi esportaturi li kkooperaw. Hija argumentat li peress li ppreżentat ruħha matul l-investigazzjoni u minħabba li l-esportazzjonijiet seħħew qabel it-tmiem tal-investigazzjoni, il-Kummissjoni ma tkun marbuta bl-ebda proċedura speċifika. Il-valutazzjoni sempliċi ta’ jekk il-kumpanija esportatx il-prodott ikkonċernat matul il-perjodu ta’ investigazzjoni għalkemm wara l-perjodu ta’ investigazzjoni tkun biżżejjed, li min-naħa tagħha, ma tistax titqies bħala impenjattiva wisq mingħajr ġustifikazzjoni. Approċċ bħal dan ikun iġġustifikat ukoll fl-interess tal-ekonomija amministrattiva. Barra minn hekk, il-Kummissjoni diġà għażlet approċċ bħal dan f’każijiet preċedenti. B’mod simili, Londex argumentat li l-produtturi esportaturi li kkooperaw mhux inklużi fil-kampjun ma kienu soġġetti għall-ebda eżami tal-istruttura tal-kumpanija jew tal-bejgħ tal-esportazzjoni tagħha.

(86) Il-Kummissjoni nnotat li f’investigazzjonijiet preċedenti (8), imsemmijin minn Londex b’kuntrast ma’ dak li ntqal, il-Kummissjoni eżaminat jekk kinux issodisfati l-kundizzjonijiet stabbiliti fl-Artikolu 11(4) tar-Regolament bażiku. L-ebda wieħed mill-argumenti mressqin ma seta’ jreġġa’ lura l-konklużjonijiet stabbiliti fil-premessa (81) li, għalhekk, ġew miċħudin.

1.10. Tweġibiet għall-kwestjonarji

(87) Il-Kummissjoni bagħtet kwestjonarju dwar l-eżistenza ta’ distorsjonijiet sinifikanti fiċ-Ċina fis-sens tal-Artikolu 2(6a)(b) tar-Regolament bażiku lill-Gvern tar-Repubblika tal-Poplu taċ-Ċina (“GTĊ”). Il-GTĊ ma pprovda l-ebda tweġiba għall-kwestjonarju.

(88) Il-Kummissjoni għamlet il-kwestjonarji disponibbli online fil-jum tal-bidu (9) u talbet lill-produtturi tal-Unjoni fil-kampjun, lill-importaturi mhux relatati inklużi fil-kampjun, u lill-produtturi esportaturi inklużi fil-kampjun fiċ-Ċina sabiex jimlew il-kwestjonarji rilevanti. Barra minn hekk, il-Kummissjoni talbet lill-EIFI jipprovdi informazzjoni dwar l-indikaturi tad-dannu makroekonomiċi li jappartjenu għall-industrija kollha tal-Unjoni.

(89) Il-Kummissjoni rċeviet tweġibiet għall-kwestjonarju mingħand erba’ produtturi tal-Unjoni fil-kampjun, mill-EIFI li lmenta, mill-ħames importaturi mhux relatati inklużi fil-kampjun, minn żewġ utenti u mit-tliet produtturi esportaturi/gruppi ta’ produtturi esportaturi.

(90) Kif imsemmi fil-premessa (35), tnejn mill-produtturi tal-Unjoni fil-kampjun ġew esklużi mill-kampjun matul l-investigazzjoni u, għalhekk, it-tweġibiet tagħhom għall-kwestjonarju ma tqisux. Iż-żewġ produtturi tal-Unjoni kkonċernati ġew issostitwiti minn żewġ produtturi oħrajn tal-Unjoni. Iż-żewġ kumpaniji pprovdew tweġiba għall-kwestjonarju.

(91) Il-Kummissjoni fittxet l-informazzjoni kollha li qieset neċessarja għal determinazzjoni tad-dumping, tad-dannu li jirriżulta u tal-interess tal-Unjoni. Fid-dawl tat-tifqigħa tal-pandemija tal-COVID-19 u tal-miżuri ta’ konfinament stabbiliti minn diversi Stati Membri kif ukoll minn diversi pajjiżi terzi matul il-biċċa l-kbira tal-investigazzjoni, fil-biċċa l-kbira tal-każijiet il-Kummissjoni ma setgħetx twettaq żjarat ta’ verifika skont l-Artikolu 16 tar-Regolament bażiku. Minflok, il-Kummissjoni kkontroverifikat mill-bogħod l-informazzjoni kollha meqjusa neċessarja għad-determinazzjonijiet tagħha f’konformità man-Notifika tagħha dwar il-konsegwenzi tat-tifqigħa tal-COVID-19 fuq l-investigazzjonijiet anti-dumping u antisussidji (10). Il-Kummissjoni setgħet twettaq żjara ta’ verifika fuq il-post waħda.

(92) Il-Kummissjoni wettqet kontroverifiki mill-bogħod (“RCC”) tal-kumpaniji/partijiet li ġejjin: Produtturi tal-Unjoni — Kumpanija 15 (L-Italja) — Kumpanija 20 (Franza) — Kumpanija 33 (Il-Ġermanja, SME) — Kumpanija 37 (L-Italja, SME) — Kumpanija 61 (Il-Polonja, SME) — Kumpanija 4 (Il-Kroazja) Importaturi — F. Reyher NCHFG (Il-Ġermanja) — Vipa S.P.A. (L-Italja) Produtturi esportaturi fiċ-Ċina — Jiangsu Yongyi Fastener Co., Ltd. (“Jiangsu”); — Ningbo Jinding Fastening Piece Co., Ltd. (“Ningbo Jinding”); — Wenzhou Junhao Industry Co., Ltd. (“Wenzhou”)

(93) Il-Kummissjoni wettqet żjara ta’ verifika fuq il-post fil-bini tal-kumpanija li ġejja: Produtturi tal-Unjoni — Kumpanija 42 (Il-Ġermanja, SME)

(94) L-investigazzjoni tad-dumping u tad-dannu kopriet il-perjodu mill-1 ta’ Lulju 2019 sat-30 ta’ Ġunju 2020 (“il-perjodu ta’ investigazzjoni” jew “PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu taħt kunsiderazzjoni”).

1.11. Seduti ta’ Smigħ

(95) Il-partijiet interessati kellhom l-opportunità jitolbu seduta ta’ smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali f’konformità mal-Artikoli 6(5) u 6(6) tar-Regolament bażiku. Il-Kummissjoni organizzat seduti ta’ smigħ ma’ diversi produtturi esportaturi, mas-CCCME u mal-EFDA, kif ukoll mal-EIFI li lmenta. Saret ukoll seduta ta’ smigħ waħda f’konformità mal-Artikolu 6(6) tar-Regolament bażiku, bejn partijiet b’interessi avversi, f’dan il-każ il-produttur esportatur Jiangsu Yongyi Fastener Co., Ltd u l-EIFI.

1.12. Ħruġ tar-Renju Unit mill-Unjoni

(96) Dan il-każ inbeda fil-21 ta’ Diċembru 2020, jiġifieri matul il-perjodu ta’ tranżizzjoni miftiehem bejn ir-Renju Unit u l-UE li matulu r-Renju Unit baqa’ soġġett għad-dritt tal-Unjoni. Dan il-perjodu ntemm fil-31 ta’ Diċembru 2020. Konsegwentement, mill-1 ta’ Jannar 2021, il-kumpaniji u l-assoċjazzjonijiet mir-Renju Unit ma baqgħux jikkwalifikaw bħala partijiet interessati f’dan il-proċediment.

(97) Permezz ta’ nota mal-fajl tal-każ fl-14 ta’ Jannar 2021, il-Kummissjoni stiednet lill-operaturi tar-Renju Unit li qiesu li kienu għadhom jikkwalifikaw bħala partijiet interessati sabiex jikkuntattjawha. L-ebda kumpanija ma ppreżentat ruħha.

1.13. Nuqqas ta’ impożizzjoni ta’ miżuri proviżorji

(98) Għar-raġunijiet stabbiliti fil-premessi (35) u (36), il-kampjun tal-produtturi tal-Unjoni kellu jiġi rrivedut billi żewġ produtturi tal-Unjoni li kienu inklużi fil-kampjun għall-bidu ġew sostitwiti minn żewġ produtturi oħrajn tal-Unjoni. Il-Kummissjoni bagħtet kwestjonarju lil dawn il-produtturi fejn stednithom jimlewh sal-iskadenza stabbilita fl-Artikolu 6(2) tar-Regolament bażiku. Madankollu, dan il-perjodu ta’ żmien ma ppermettiex lill-Kummissjoni tasal għal konklużjonijiet proviżorji sat-terminu stabbilit fl-Artikolu 7(1) tar-Regolament bażiku. Għalhekk, il-Kummissjoni iddeċidiet li ma timponix miżuri proviżorji u li tkompli l-investigazzjoni.

(99) Fl-20 ta’ Lulju 2021, f’konformità mal-Artikolu 19a(2) tar-Regolament bażiku, il-Kummissjoni informat lill-partijiet interessati bl-intenzjoni tagħha li ma timponix miżuri proviżorji.

(100) Is-CCCME talbet li l-Kummissjoni toħroġ “dokument ta’ informazzjoni” li jiġbor fil-qosor il-progress tal-investigazzjoni u l-konklużjonijiet preliminari bbażati fuq l-informazzjoni disponibbli fil-fajl, sabiex il-partijiet interessati jkunu jistgħu jikkummentaw dwaru.

(101) Ir-Regolament bażiku ma jipprevedi l-ebda divulgazzjoni ta’ tali dokument ta’ informazzjoni. Fi kwalunkwe każ, il-Kummissjoni ma waslet għall-ebda konklużjoni preliminari fi ħdan l-iskadenzi stabbiliti fl-Artikolu 7(1) tar-Regolament bażiku u, għalhekk, din it-talba ġiet miċħuda.

2. IL-PRODOTT IKKONĊERNAT U L-PRODOTT SIMILI

2.1. Prodott ikkonċernat

(102) Il-prodott ikkonċernat huwa ċerti elementi tal-irbit tal-ħadid jew tal-azzar, għajr tal-azzar inossidabbli, jiġifieri viti tal-injam (esklużi coach screws), viti self-tapping, viti oħrajn u boltijiet bl-irjus (bl-iskorfini jew bil-woxers tagħhom jew mingħajrhom, iżda esklużi viti u boltijiet għall-iffissar ta’ materjal tal-kostruzzjoni ta’ binarji tal-ferrovija), u woxers li joriġinaw mir-Repubblika tal-Poplu taċ-Ċina, attwalment ikklassifikati taħt il-kodiċijiet NM 7318 12 90, 7318 14 91, 7318 14 99, 7318 15 58, 7318 15 68, 7318 15 82, 7318 15 88, ex 7318 15 95 (kodiċijiet TARIC 7318159519 u 7318159589), ex 7318 21 00 (kodiċijiet TARIC 7318210031, 7318210039, 7318210095 u 7318210098) u ex 7318 22 00 (kodiċijiet TARIC 7318220031, 7318220039, 7318220095 u 7318220098). Il-kodiċijiet NM u TARIC huma mogħtijin biss bħala informazzjoni.

(103) L-elementi tal-irbit huma magħmulin mill-ħadid jew mill-azzar tal-karbonju u ddefiniti mill-karatteristiċi fiżiċi u tekniċi tagħhom u mill-klassijiet tas-saħħa/tal-ebusija differenti. Il-kategoriji usa’ huma viti, woxers u boltijiet.

(104) Il-viti huma prodotti tal-qfil b’kamin estern fuq ix-xikel. Dawn jistgħu jew jitwaħħlu fl-injam (viti tal-injam) jew fuq folji tal-metall (viti self-tapping) waħidhom, jew flimkien ma’ skorfina u ma’ woxers sabiex jiffurmaw bolt. Il-viti jista’ jkollhom varjetà ta’ forom ta’ rjus (koppla, sokit, ċatti, ovali, eżagonali, eċċ.), tulijiet u dijametri tax-xikel. Ix-xikel jista’ jkun kompletament jew parzjalment bil-kamin. Il-viti huma ġeneralment iddefiniti mit-tip ta’ slot ipprovdut fir-ras sabiex jippermetti l-operazzjoni tal-invitar (eż. slott wieħed, slott imdaħħal salib, eċċ.).

(105) Il-woxers huma elementi tal-irbit b’toqba interna li tippermetti li jgħaddu, dejjem użati flimkien ma’ vit u ma’ skorfina.

(106) Il-boltijiet huma partijiet tal-qfil iffurmati minn vit, minn skorfina u minn woxer wieħed jew aktar.

(107) L-elementi tal-irbit jistgħu jkunu standard (“elementi tal-irbit standard”) jew magħmulin abbażi ta’ tpinġijiet tal-klijenti (“elementi tal-irbit mhux standard”). Fl-istess standards nazzjonali jew internazzjonali, jenħtieġ li l-elementi tal-irbit jikkonformaw mal-istess karatteristiċi fiżiċi u tekniċi bażiċi fosthom b’mod partikolari s-saħħa, it-tolleranza, il-finitura u l-kisja.

(108) Wara d-divulgazzjoni finali, l-EFDA u s-CCCME kkontestaw id-definizzjoni ta’ elementi tal-irbit “mhux standard” ta’ hawn fuq. L-EFDA u s-CCCME allegaw li l-Kummissjoni b’mod żbaljat introduċiet il-kunċett ta’ elementi tal-irbit “mhux standard” fi stadju avvanzat tal-proċediment u qalu li d-definizzjoni fil-premessa ta’ hawn fuq ma tikkorrispondix għad-definizzjoni ta’ “elementi tal-irbit speċjali” mogħtija lill-partijiet interessati fil-kwestjonarju, b’mod aktar preċiż fl-istruzzjonijiet sabiex jinħolqu numri ta’ kontroll tal-prodott (“PCN”). Barra minn hekk huma tennew li l-elementi tal-irbit prodotti b’rekwiżiti li huma aktar stretti minn dawk ta’ standard industrijali jenħtieġ li jitqiesu bħala elementi tal-irbit “speċjali” jew “mhux standard” (ara l-premessa (368)). Huma tennew ukoll li ċerti rekwiżiti ta’ ċertifikazzjoni tal-produzzjoni kif imsemmijin fil-premessa (371) jenħtieġ li jitqiesu bħala li jikklassifikaw l-elementi tal-irbit kollha prodotti permezz ta’ tali proċessi ta’ produzzjoni awtomatikament bħala “speċjali” u allegaw li l-industrija tal-Unjoni nnifisha taqbel ma’ tali approċċ, b’kuntrast ma’ dak li kkonkludiet il-Kummissjoni fil-premessa (375).

(109) Il-Kummissjoni ma qablitx mal-affermazzjoni li l-kunċett ta’ elementi tal-irbit “mhux standard” ġie introdott fi stadju avvanzat tal-proċediment u li mhuwiex konformi mal-istruzzjonijiet mogħtijin fil-kwestjonarji. Elementi tal-irbit mhux standard u elementi tal-irbit speċjali huma l-istess, jiġifieri elementi tal-irbit li ma jaqgħux eżattament fi ħdan ċerta norma industrijali. Dan huwa wkoll konformi mal-kwestjonarju li jirreferi għall-elementi tal-irbit speċjali bħala “diverġenti minn standards rikonoxxuti internazzjonalment”. Il-Kummissjoni użat dawn it-termini b’mod interkambjabbli u ma rċeviet l-ebda kumment jew talba għal kjarifiki f’dan ir-rigward. Il-Kummissjoni fakkret li l-allegazzjoni li l-elementi tal-irbit prodotti b’rekwiżiti li kienu aktar stretti minn dawk ta’ standard tal-industrija jenħtieġ li jitqiesu bħala elementi tal-irbit “mhux standard” diġà ġiet indirizzata fil-premessa (373). Fl-aħħar nett, fir-rigward taċ-ċertifikazzjoni tal-produzzjoni, il-Kummissjoni tikkonferma li din bħala tali ma tikklassifikax element tal-irbit bħala mhux standard, għalkemm, fil-prattika jista’ jkun li l-elementi tal-irbit prodotti skont rekwiżiti bħal dawn tabilħaqq ikunu elementi tal-irbit mhux standard. L-industrija tal-Unjoni ma topponix din il-fehma, kif iddikjarat ħażin mill-EFDA u mis-CCCME. Għalhekk, l-allegazzjonijiet kollha ta’ hawn fuq f’dan ir-rigward ġew miċħudin. L-elementi tal-irbit jintużaw sabiex jorbtu mekkanikament żewġ elementi jew aktar fil-kostruzzjoni, fl-inġinerija, jew f’applikazzjonijiet oħrajn. Jintużaw f’varjetà wiesgħa ta’ setturi industrijali, kif ukoll mill-konsumaturi.

(110) Fuq il-bażi tal-karatteristiċi fiżiċi u tekniċi bażiċi u tal-użi finali tagħhom, l-elementi tal-irbit kollha jitqiesu li jikkostitwixxu prodott wieħed għall-fini ta’ dan il-proċediment.

2.2. Prodott simili

(111) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat u — il-prodott manifatturat u mibjugħ fl-Unjoni mill-industrija tal-Unjoni.

(112) Il-Kummissjoni ddeċidiet li, għalhekk, dawk il-prodotti huma prodotti simili skont l-Artikolu 1(4) tar-Regolament bażiku.

2.3. Pretensjonijiet rigward l-ambitu tal-prodott

2.3.1. Viti/konnetturi tal-injam strutturali (jew viti tal-lag tal-injam)

(113) Diversi partijiet interessati affermaw li l-viti tal-injam strutturali jenħtieġ li jiġu esklużi mill-ambitu tal-prodott.

(114) Żewġ produtturi esportaturi u żewġ importaturi (11) argumentaw li l-viti tal-injam strutturali kellhom karatteristiċi u użi finali simili bħall-coach screws (mhux koperti mill-ambitu tal-prodott) u li kienu biss tipi tal-prodott derivati minn dawn tal-aħħar, bi prestazzjoni mekkanika aħjar u meqjusin bħala alternattiva għall-coach screws. Huma qalu li l-viti tal-injam strutturali kienu jintużaw esklussivament fil-kostruzzjonijiet tal-injam u ma kinux interkambjabbli ma’ elementi tal-irbit oħrajn, filwaqt li kienu kompletament interkambjabbli mal-coach screws tradizzjonali. Isiru skont rekwiżiti speċifiċi għall-klijent u jeħtieġu ċertifikazzjoni ta’ Valutazzjoni Teknika Ewropea (“ETA”) sabiex jiġu kkummerċjalizzati fl-Unjoni. Barra minn hekk, jiġu prodotti bi proċess tal-produzzjoni speċifiku, bl-użu ta’ materja prima differenti (jiġifieri azzar ta’ kwalità ogħla) bi trattament u b’makkinarju speċifiċi u, għalhekk, għandhom kostijiet u prezzijiet ogħla.

(115) Wieħed mill-produtturi esportaturi msemmijin hawn fuq li jirreferi għall-miżuri anti-dumping imposti fuq l-importazzjonijiet ta’ ċerti roti tal-aluminju għall-użu fit-triq (12) issuġġerixxa li l-introduzzjoni ta’ sistema ta’ monitoraġġ tkun ittaffi kwalunkwe riskju ta’ ċirkomvenzjoni meta jiġu esklużi viti tal-injam strutturali mill-ambitu tal-prodott. L-istess produttur esportatur afferma li, jekk il-Kummissjoni ma teskludix viti tal-injam strutturali mill-ambitu tal-prodott, jenħtieġ li s-sejbiet fir-rigward tad-dannu u tal-kawżalità jsiru separatament għal dawn it-tipi tal-prodott.

(116) Il-partijiet kollha ta’ hawn fuq iddikjaraw li l-industrija tal-Unjoni ma pproduċietx viti tal-injam strutturali fi kwantitajiet suffiċjenti sabiex tissodisfa d-domanda fis-suq tal-Unjoni, u kien hemm ukoll numru limitat biss ta’ produtturi esportaturi fiċ-Ċina li fornew viti tal-injam strutturali.

(117) Bl-istess mod, il-European Consortium of Anchor Producers (“ECAP”) qal li l-viti għall-użu f’kostruzzjonijiet tal-injam li jissostitwixxu coach screws, u b’hekk għall-assemblaġġ ta’ opri tqal tal-injam, jenħtieġ li jiġu esklużi mill-ambitu tal-prodott peress li għandhom karatteristiċi tekniċi, kimiċi u fiżiċi simili u użi finali simili għal dawk tal-coach screws.

(118) L-EIFI ma qabilx ma’ dawn l-allegazzjonijiet billi argumenta li ma jkunx hemm kriterji oġġettivi sabiex issir distinzjoni bejn viti tal-injam strutturali u elementi tal-irbit oħrajn.

(119) Il-Kummissjoni qieset li l-viti tal-injam strutturali ma jaqgħux taħt xi standard speċifiku tal-prodott u ma jistgħux jiġu distinti minn viti tal-injam oħrajn (13) li jaqgħu fl-ambitu tal-prodott. L-investigazzjoni żvelat ukoll li tal-anqas uħud mill-karatteristiċi speċjali deskritti ta’ viti tal-injam strutturali jistgħu jinstabu wkoll f’elementi tal-irbit li jaqgħu fl-ambitu tal-prodott. Il-Kummissjoni kkunsidrat ukoll li l-markatura CE u ċ-ċertifikazzjoni tal-ETA sempliċement jikkonfermaw li l-viti tal-injam jistgħu jkunu elementi tal-irbit mhux standard, iżda dan il-fatt waħdu ma jiġġustifikax l-esklużjoni tagħhom mill-ambitu tal-prodott. Għalhekk, dawn l-allegazzjonijiet ġew miċħudin.

(120) Id-dikjarazzjoni li s-sejbiet fir-rigward tad-dannu u tal-kawżalità jenħtieġ li jsiru b’mod separat għall-viti tal-injam strutturali huma indirizzati fil-premessa (398); u l-allegazzjoni li dawk it-tipi tal-prodott mhumiex prodotti u mibjugħin mill-industrija tal-Unjoni fi kwantitajiet suffiċjenti hija indirizzata fil-premessi (531) u ta’ wara.

(121) Wara d-divulgazzjoni finali, diversi partijiet tennew id-dikjarazzjoni tagħhom li l-viti tal-injam strutturali jenħtieġ li jiġu esklużi mill-ambitu tal-prodott peress li jkunu simili għall-coach screws u jkunu distingwibbli b’mod ċar minn elementi tal-irbit oħrajn, b’mod partikolari viti għall-injam.

(122) Żewġ importaturi ta’ viti tal-injam strutturali (wieħed minnhom kien ukoll produttur fl-Unjoni) argumentaw li l-viti tal-injam strutturali huma r-riżultat ta’ żvilupp tal-prodott ta’ coach screws li rriżultaw f’forma differenti tal-irjus, u b’hekk ma jikkorrispondux għad-deskrizzjoni fin-nota ta’ spjegazzjoni għall-kodiċi NM 7318 11 li skont din jiġu importati l-coach screws, u li tistabbilixxi li l-coach screws ivarjaw mill-viti tal-injam, fost l-oħrajn, minħabba ras eżagonali jew ras kwadra. Dawn il-partijiet argumentaw li, madankollu, il-forma tal-irjus ma kellhiex titqies bħala fattur deċiżiv meta ssir distinzjoni bejn viti tal-injam strutturali u viti tal-injam oħrajn. Argumentaw li l-coach screws huma ddefiniti skont in-nota ta’ spjegazzjoni tal-kodiċi NM 7318 11 bħala li jintużaw “għall-assemblaġġ ta’ travi u għal opri tal-injam tqal simili” li tkun tikkorrispondi għall-użu ta’ “Viti u vireg bil-kamin għall-użu fil-kostruzzjoni tal-injam” fid-Dokument Ewropew ta’ Valutazzjoni (EDA) li japplika għal konnetturi tal-injam strutturali (14).

(123) Dawn il-partijiet argumentaw ukoll li l-istandard applikabbli għall-coach screws DIN 1052 (preċedentement DIN 571) jippermetti ċ-ċertifikazzjoni ad-hoc ta’ viti tal-injam strutturali u b’hekk jirrikonoxxi l-ħruġ ta’ viti tal-injam strutturali fis-suq bħala alternattiva għall-coach screws. Bl-istess mod, l-istandard Ewropew EN 1995 Eurocode 5 li jirregola d-disinn tal-istrutturi tal-injam jippermetti li konnetturi tal-injam strutturali ċċertifikati jintużaw fi strutturi tal-injam anke jekk ma jaqgħux taħt id-definizzjoni ta’ coach screws.

(124) Fuq il-bażi ta’ dan ta’ hawn fuq, dawn il-partijiet argumentaw li jkun ċar li l-fattur deċiżiv sabiex issir distinzjoni bejn viti tal-injam strutturali u viti tal-injam oħrajn ikun l-użu aħħari, u għalhekk jenħtieġ li jitqiesu bħala coach screws.

(125) Fl-aħħar, peress li l-coach screws u l-viti tal-injam strutturali jappartjenu għall-istess familja ta’ prodotti, l-inklużjoni ta’ viti tal-injam strutturali fl-ambitu tal-prodott tkun diskriminatorja.

(126) Żewġ produtturi esportaturi qalu li d-dijametru tax-xikel biss jenħtieġ li jitqies bħala karatteristika distintiva, aktar milli l-forma tal-irjus, minħabba li din il-karatteristika tiddetermina l-użu aħħari tal-prodott. Huma qalu li l-elementi tal-irbit li jaqgħu fl-ambitu tal-investigazzjoni għandhom dijametru tax-xikel li huwa anqas minn 5 mm. Dawn il-partijiet enfasizzaw ukoll li l-industrija tirrikonoxxi speċifikament viti tal-injam strutturali bħala sostituti tal-coach screws.

(127) Il-partijiet kollha ta’ hawn fuq qalu li l-fatt li viti tal-injam strutturali huma kklassifikati taħt il-kodiċi NM għal “viti tal-injam oħrajn (kodiċi NM 7318 12), li jaqgħu fl-ambitu tal-investigazzjoni jkun irrelevanti, peress li l-kodiċijiet NM jingħataw biss bħala indikazzjoni meta jiġi ddefinit l-ambitu tal-prodott u mhumiex vinkolanti f’dan ir-rigward.

(128) Fl-aħħar, dawn il-partijiet tennew li ma jkunx hemm biżżejjed kapaċità fl-Unjoni sabiex jiġi pprovdut dan it-tip ta’ prodott, li ma kien hemm l-ebda sors alternattiv ta’ provvista minn pajjiżi terzi oħrajn u li ma jkunx fl-interess tal-Unjoni li jiġu imposti miżuri anti-dumping fuq viti tal-injam strutturali.

(129) L-ebda waħda mill-affermazzjonijiet ta’ hawn fuq ma ddevalwat is-sejbiet stabbiliti fil-premessa (119). B’mod partikolari, l-ebda parti ma kkontestat il-fatt li ma hemm l-ebda standard tal-prodott għall-viti tal-injam strutturali u kull parti rrikkonoxxiet li l-viti tal-injam ma jikkorrispondux għad-deskrizzjoni tal-coach screws ikklassifikati taħt il-kodiċi NM 7318 11. Il-fatt li viti tal-injam strutturali jistgħu jiġu ċċertifikati sabiex jissodisfaw ir-rekwiżiti tekniċi li għandhom jintużaw għal konnessjonijiet f’kostruzzjonijiet tal-injam bħala tali ma tqiesx raġuni suffiċjenti sabiex dan it-tip ta’ prodott jiġi eskluż mill-ambitu tal-investigazzjoni, peress li kellu karatteristiċi fiżiċi u tekniċi li jikkoinċidu ma’ prodotti oħrajn li jaqgħu fil-kamp ta’ applikazzjoni kif stabbilit fil-premessa (119). Fuq il-bażi ta’ dan, jenħtieġ li d-dikjarazzjonijiet li l-viti tal-injam strutturali jiġu esklużi mill-ambitu tal-investigazzjoni kurrenti ġew irrifjutati.

(130) L-argumenti relatati ma’ provvista insuffiċjenti fl-Unjoni huma indirizzati skont id-determinazzjoni tal-interess tal-Unjoni fil-premessi (538) sa (540).

2.3.2. Viti u boltijiet għat-twaħħil ta’ materjal tal-kostruzzjoni ta’ binarji tal-ferrovija

(131) Produttur wieħed tal-Unjoni tal-viti u tal-boltijiet użati fil-ferroviji talab li dawn jiġu inklużi fl-ambitu tal-prodott tal-investigazzjoni. Madankollu, il-Kummissjoni nnotat li dawn il-prodotti ma kinux koperti mill-ilment f’dan il-każ u, għalhekk, l-industrija tal-Unjoni ma pprovdiet l-ebda evidenza ta’ dumping u ta’ dannu li jirriżulta li tiġġustifika investigazzjoni. Għalhekk, l-allegazzjoni ġiet miċħuda.

2.3.3. elementi tal-irbit forġati bis-sħana

(132) Wieħed mill-produtturi esportaturi fil-kampjun qal li jenħtieġ li l-elementi tal-irbit manifatturati bi proċess ta’ forġa sħuna (“elementi tal-irbit forġati bis-sħana”) jiġu esklużi mill-ambitu tal-prodott bl-argument li kellhom proċessi tal-produzzjoni u strutturi tal-kostijiet differenti li jirriżultaw f’karatteristiċi fiżiċi u f’użi finali differenti minn elementi tal-irbit manifatturati bi proċess ta’ forġa kiesħa (“elementi tal-irbit forġati bil-kesħa”), użat b’mod predominanti mill-industrija tal-Unjoni. Dan il-produttur esportatur argumenta li l-elementi tal-irbit forġati bis-sħana jkunu ġeneralment ta’ daqs akbar minn elementi tal-irbit forġati bil-kesħa u jintużaw prinċipalment fl-industrija ferrovjarja u/jew fil-bini tal-magni. L-elementi tal-irbit li jirriżultaw minn dan il-proċess ma jiġux prodotti affattu, jew jiġu prodotti fi kwantitajiet limitati biss, mill-industrija tal-Unjoni. Barra minn hekk, ma jkunx ekonomikament vijabbli li wieħed jaqleb għal proċessi ta’ forġa sħuna, b’dawn tal-aħħar li huma aktar intensivi fil-manodopera u fl-enerġija u għandhom proporzjon ogħla ta’ konsum tal-azzar. Talab laqgħa kontenzjuża bil-preżenza tal-EIFI f’konformità mal-Artikolu 6(6) tar-Regolament bażiku li saret fis-27 ta’ Ottubru 2021.

(133) L-EIFI ssottometta li jenħtieġ li l-ambitu tal-prodott ma jiġix iddefinit abbażi ta’ proċessi tal-produzzjoni differenti. Indika n-nomenklatura doganali tal-UE li ma tiddistingwix bejn prodotti bbażati fuq proċessi tal-produzzjoni differenti, iżda fuq karatteristiċi fiżiċi, tekniċi u kimiċi. L-EIFI qal li l-industrija tal-Unjoni għandha kapaċità ta’ produzzjoni sostanzjali ta’ forġa sħuna u li kien hemm trikkib sinifikanti tad-dimensjonijiet tal-elementi tal-irbit li jistgħu jiġu prodotti biż-żewġ teknoloġiji.

(134) Il-Kummissjoni qablet li l-fatt li prodott jista’ jiġi prodott permezz ta’ proċessi tal-produzzjoni differenti fih innifsu mhuwiex rilevanti għad-definizzjoni tal-ambitu tal-prodott ta’ investigazzjoni. Konsegwentement, it-tipi kollha ta’ prodotti li jaqgħu taħt id-definizzjoni tal-prodott ikkonċernat fil-premessa (102) huma koperti minn din l-investigazzjoni, kemm jekk prodotti bi proċessi ta’ forġa sħuna kif ukoll bi proċessi ta’ forġa kiesħa. L-investigazzjoni stabbiliet li l-industrija tal-Unjoni kellha kapaċità ta’ produzzjoni sostanzjali u kapaċitajiet żejda sabiex tipproduċi elementi tal-irbit bil-proċess ta’ forġa sħuna. L-investigazzjoni żvelat ukoll li kien hemm applikazzjonijiet li jikkoinċidu bejn l-elementi tal-irbit prodotti biż-żewġ proċessi. Għalhekk, it-talba għall-esklużjoni tal-elementi tal-irbit forġati bis-sħana ġiet miċħuda.

(135) Wara d-divulgazzjoni finali, il-produttur esportatur tenna t-talbiet tiegħu sabiex l-elementi tal-irbit forġati bis-sħana jiġu esklużi mill-ambitu tal-investigazzjoni. B’mod partikolari, huwa kkontesta l-affidabbiltà tad-data tal-EIFI pprovduta u afferma li l-Kummissjoni aċċettat din id-data mingħajr ma vverifikatha u mingħajr ma wieġbet għall-pretensjonijiet legali u fattwali pprovduti mill-produtturi esportaturi f’dan ir-rigward. Dan il-produttur esportatur qal li ma kien hemm l-ebda bażi ġuridika li l-elementi tal-irbit forġati bis-sħana nżammu fl-ambitu tal-prodott.

(136) L-argumenti pprovduti mill-produttur esportatur f’dan ir-rigward kienu (i) li l-kodiċijiet NM huma indikattivi biss meta jiġi ddeterminat l-ambitu tal-prodott f’investigazzjoni anti-dumping u li, għalhekk, l-investigazzjoni teħtieġ li tistabbilixxi jekk ċertu prodott li jaqa’ taħt l-istess kodiċi NM għandux l-istess karatteristiċi tekniċi u użi finali u, għalhekk, jikkawżax dannu lill-industrija tal-Unjoni; (ii) li l-importazzjonijiet ta’ elementi tal-irbit forġati bis-sħana ma jikkawżawx dannu lill-industrija tal-Unjoni peress li fl-Unjoni ma hemmx produzzjoni jew hemm biss produzzjoni limitata ta’ elementi tal-irbit forġati bis-sħana; u l-produzzjoni ma tiżdiedx peress li ma jkunx ekonomikament vijabbli li wieħed jaqleb għall-produzzjoni tal-elementi tal-irbit forġati bis-sħana; f’dan ir-rigward, huwa irrilevanti wkoll li jkun hemm trikkib ta’ prodotti li jkunu prodotti bil-proċess ta’ forġa sħuna minn naħa waħda u l-proċess ta’ forġa kiesħa min-naħa l-oħra; u (iii) li l-kodiċi NM 7318 11 00 (“coach screws”) u l-kodiċi NM 7318 15 20 (“Viti u boltijiet oħrajn, bl-iskorfini jew bil-washers tagħhom jew le”; “Għall-irbit ta’ materjal tal-kostruzzjoni ta’ ferroviji”) jagħraf id-differenza bejn l-elementi tal-irbit forġati bis-sħana meta mqabblin mal-elementi tal-irbit forġati bil-kesħa u, għalhekk, il-kodiċijiet NM tabilħaqq iqisu proċessi tal-produzzjoni differenti.

(137) Sabiex ikompli jissostanzja dak li kien qed jgħid, il-produttur esportatur identifika diversi tipi tal-prodott esportati minnu li setgħu jiġu prodotti biss bi proċessi ta’ forġa sħuna u li, għalhekk, fil-każ tagħhom, ma kien hemm l-ebda trikkib ma’ proċessi ta’ forġa kiesħa. Tenna li dawk kellhom użi finali differenti minn elementi tal-irbit prodotti bi proċessi ta’ forġa kiesħa u kienu jinbiegħu f’kanali ta’ distribuzzjoni differenti.

(138) Fir-rigward tal-pretensjonijiet li l-investigazzjoni trid turi li l-prodotti importati għandhom karatteristiċi fiżiċi u tekniċi u użi aħħarin simili u kkawżaw dannu għall-industrija tal-Unjoni, din hija kwistjoni ta’ definizzjoni tal-prodott simili aktar milli tal-prodott ikkonċernat.

(139) Fir-rigward tal-argumenti pprovduti mill-produttur esportatur u miġburin fil-premessa (136), il-Kummissjoni tfakkar kif stabbilit fil-premessa (134) li prodott jista’ jiġi prodott b’diversi proċessi ta’ produzzjoni li, għalhekk, mhumiex fattur determinanti meta jiġi ddefinit l-ambitu tal-prodott. Il-fatt li hemm kodiċijiet NM differenti għal coach screws u għal viti għall-injam ma tqiesx bħala prova li d-differenzi fil-proċessi ta’ produzzjoni ġew ikkunsidrati fin-nomenklatura tan-NM; għall-kuntrarju, il-proċess tal-produzzjoni mhuwiex imsemmi b’mod espliċitu fil-kodiċijiet NM, filwaqt li n-noti ta’ spjegazzjoni għall-kodiċi NM 7318 11 jirreferu b’mod espliċitu għad-differenzi fil-karatteristiċi tekniċi u fiżiċi.

(140) Rigward l-argument miġbur fil-premessa (137), huwa mfakkar li, kif stabbilit fil-premessa (134), l-industrija tal-Unjoni kellha kapaċità tal-produzzjoni u kapaċitajiet ta’ riżerva sostanzjali sabiex tipproduċi t-tipi kollha ta’ elementi tal-irbit, inklużi elementi tal-irbit forġati bis-sħana. Kanali ta’ distribuzzjoni differenti bħala tali ma tqisux rilevanti, dment li l-qafla taqa’ fi ħdan id-deskrizzjoni tal-prodott. Għalhekk, dawn l-argumenti ġew irrifjutati.

(141) L-istess produttur esportatur talab seduta ta’ smigħ mal-Uffiċjal tas-seduta li saret fit-17 ta’ Novembru 2021 fejn tenna d-dikjarazzjoni tiegħu li l-elementi tal-irbit forġati bis-sħana jenħtieġ li jiġu esklużi mill-ambitu tal-prodott u talab spjegazzjonijiet dwar għaliex il-coach screws kienu ġew esklużi mill-ambitu tal-produzzjoni. Il-parti interessata qieset li jkun diskriminatorju li l-ebda spjegazzjoni ma kellha tingħata mill-ilmentatur f’dan ir-rigward. Il-Kummissjoni fakkret li f’konformità mal-ġurisprudenza tad-WTO, l-awtorità tal-investigazzjoni għandha diskrezzjoni fid-definizzjoni tal-prodott li jkun qed jiġi investigat u li l-ilmentaturi huma liberi li jiddefinixxu l-ambitu tal-prodott mingħajr il-ħtieġa ta’ xi ġustifikazzjoni partikolari. Għalhekk, peress li l-coach screws qatt ma ġew inklużi fl-ambitu tal-prodott, ma kinux “esklużi” minnu. Madankollu, ladarba l-investigazzjoni kienet inbdiet, il-partijiet interessati kellhom jipprovdu ġustifikazzjoni jekk huma jgħidu li ċerti tipi tal-prodott li jaqgħu fl-ambitu tal-investigazzjoni jenħtieġ li jiġu “esklużi” (kif xieraq) mill-impożizzjoni tal-miżuri. Peress li ż-żewġ sitwazzjonijiet huma differenti, ma kien hemm l-ebda diskriminazzjoni. Għalhekk, din l-allegazzjoni ġiet miċħuda.

2.3.4. Kits tal-hardware

(142) Produttur esportatur wieħed qal li jenħtieġ li l-kits tal-hardware jiġu esklużi mill-ambitu tal-prodott, peress li kien fihom kemm il-prodott ikkonċernat kif ukoll prodotti oħrajn barra mill-ambitu tal-investigazzjoni. Il-kits tal-hardware jinbiegħu f’pakketti differenti minn dawk tal-elementi tal-irbit (bħal kaxex żgħar tal-karti, kaxxi bi twieqi tal-PVC, eċċ.). Flimkien mal-prodotti li mhumiex inklużi fl-ambitu, il-pakketti jirrappreżentaw parti kbira mill-kostijiet u mill-prezz tal-bejgħ tagħhom, filwaqt li l-kostijiet u l-prezzijiet tal-prodott ikkonċernat inklużi fil-kits tal-hardware mhumiex distingwibbli mill-bqija. Barra minn hekk, il-kits tal-hardware huma ddestinati prinċipalment għal użi domestiċi, filwaqt li l-elementi tal-irbit prodotti mill-industrija tal-Unjoni huma ddestinati għal użi industrijali. Il-kits tal-hardware jitqassmu permezz ta’ kanali tal-bejgħ differenti, jiġifieri bejjiegħa bl-imnut, filwaqt li l-elementi tal-irbit ddestinati għall-użu industrijali jinbiegħu permezz tad-distributuri. Fl-aħħar nett, dan il-produttur esportatur qal li l-produtturi tal-Unjoni lmentaturi ma kinux jipproduċu u jbigħu kits tal-hardware.

(143) Il-Kummissjoni tinnota li kwalunkwe importazzjoni ta’ tali kits li, skont ir-regoli ta’ klassifikazzjoni tariffarja, ikunu kklassifikati taħt id-definizzjoni tal-prodott fil-premessa (102), dment li jżommu l-karattru ta’ dan il-prodott, hija koperta mill-investigazzjoni u mill-miżuri anti-dumping potenzjali. Barra minn hekk, l-investigazzjoni żvelat li l-industrija tal-Unjoni tipproduċi u tbigħ elementi tal-irbit għas-settur tad-do-it-yourself (“DIY”), li prinċipalment jinbiegħ fil-forma ta’ kits tal-hardware. Bosta produtturi tal-Unjoni għandhom il-linji tal-imballaġġ awtomatiċi tagħhom stess, filwaqt li oħrajn jesternalizzaw l-imballaġġ lil fornituri tas-servizzi mhux relatati fl-Unjoni. Għalhekk, ma hemm l-ebda raġuni għall-esklużjoni ta’ kits tal-hardware.

2.3.5. Ankraġġi u konnessjonijiet strutturali għall-konkrit, għall-ġebel, għall-injam u għall-azzar

(144) L-ECAP qal li jenħtieġ li ċerti prodotti ma jaqgħux fi ħdan l-ambitu tal-investigazzjoni, peress li dawn għandhom użi aħħarin bażiċi differenti u jgħaddu minn proċessi differenti ta’ markatura CE. Dawn il-prodotti huma “ankraġġi” tal-ħadid jew tal-azzar u “konnessjonijiet strutturali għall-konkrit, għall-ġebel, għall-injam u għall-azzar” u b’mod partikolari (i) viti għat-tisqif jew self-drilling b’aċċessorji, (ii) konnessjonijiet strutturali għall-injam u (iii) ankraġġi tal-metall, ankraġġi bil-kamin tal-konkrit u ankraġġi jew plaggs tan-najlon. L-ECAP irrefera għar-Regolament ta’ Implimentazzjoni tal-Kummissjoni (UE) Nru 602/2011 (15). Huma qalu li, skont dan ir-Regolament, ċerti prodotti “li jkun fih bolt b’washer miegħu, komma li tespandi u tissikka, u skorfina, kollha magħmula mill-azzar li ma jissaddadx” għandhom jiġu kklassifikati taħt il-kodiċi NM 7318 19 00. B’analoġija, jenħtieġ li anki l-ankraġġi tal-ħadid jew tal-azzar jiġu kklassifikati taħt l-istess kodiċi NM, hekk kif jafferma li l-loġika u l-prinċipju tar-Regolament (UE) Nru 602/2011 jenħtieġ li japplikaw għall-ankraġġi tal-kostruzzjoni tal-materjali u tal-forom kollha. Għalhekk, l-ECAP afferma li jenħtieġ li l-ankraġġi tal-ħadid u tal-azzar ma jaqgħux fl-ambitu tal-prodott.

(145) L-ECAP irrefera għal diversi Dokumenti Ewropej ta’ Valutazzjoni (“EAD”) għall-prodotti msemmijin hawn fuq. L-EADs huma speċifikazzjonijiet tekniċi armonizzati għall-prodotti tal-kostruzzjoni żviluppati mill-Organizzazzjoni Ewropea għall-Valutazzjoni Teknika (“EOTA”) għal każijiet li fihom prodott ma jkunx kopert kompletament minn standards Ewropej armonizzati. L-ECAP ma pprovdiex aktar dettalji, informazzjoni jew evidenza dwar sa liema punt dawn id-dokumenti jkunu juru li l-prodotti deskritti fihom ma jaqgħux taħt id-definizzjoni tal-ambitu kurrenti tal-prodott. Madankollu, il-fatt li ċerti prodotti jaqgħu taħt EAD speċifiku ma jfissirx li ma jkunux koperti mid-definizzjoni tal-prodott tal-investigazzjoni kurrenti.

(146) Ir-Regolament ta’ Implimentazzjoni (UE) Nru 602/2011 jirrigwarda prodotti tal-azzar inossidabbli, li mhumiex koperti minn din l-investigazzjoni. Fi kwalunkwe każ, dan ir-Regolament jispeċifika biss li ċertu prodott li jinkludi bolt b’washer, anchor sleeve li tespandi u u skorfina ma jistgħux jitqiesu bħala “oġġetti kompożiti” għal skopijiet doganali peress li l-komponenti flimkien jikkostitwixxu prodott wieħed, jiġifieri bolt li jespandi. Fi kwalunkwe każ, kwalunkwe importazzjoni ta’ boltijiet li, skont ir-regoli ta’ klassifikazzjoni tariffarja, jiġu kklassifikati skont id-definizzjoni tal-prodott fil-premessa (102), hija koperta mill-investigazzjoni u mill-miżuri anti-dumping potenzjali. Għalhekk, dawn l-allegazzjonijiet ġew miċħudin.

(147) Il-Kummissjoni tenfasizza li skont it-Taqsima 2 tan-Notifika ta’ Bidu, l-elementi tal-irbit tal-ħadid u tal-azzar biss (għajr tal-azzar inossidabbli) huma koperti mill-investigazzjoni. Għalhekk, il-prodotti magħmulin mill-azzar inossidabbli, mill-plastik jew min-nylon ma jaqgħux fl-ambitu ta’ din l-investigazzjoni.

(148) Produttur wieħed tal-ankraġġi mill-Unjoni u l-produttur esportatur relatat tiegħu fiċ-Ċina qalu, b’mod simili għall-ECAP, li l-viti tal-ankraġġi tal-konkrit jenħtieġ li jiġu esklużi mill-ambitu tal-prodott tal-investigazzjoni. Huma argumentaw li l-viti tal-ankraġġi tal-konkrit huma prodotti speċifiċi u speċjalizzati ħafna li għandhom l-istess skop bħall-ankraġġi tal-metall, li huwa li jitwaħħlu elementi strutturali mal-konkrit fis-settur tal-kostruzzjoni. B’appoġġ għal dan l-argument, il-partijiet interessati enfasizzaw li l-prodott ġie żviluppat f’konformità mal-Linja Gwida Ewropea dwar l-Approvazzjoni Teknika (“ETAG”) għal “Metal Anchors for Use in Concrete” (ETAG001) tal-EOTA bl-objettiv li jissostitwixxi (parzjalment) l-ankraġġi tal-metall. Dawn il-partijiet enfasizzaw li l-ankraġġi ma ssemmewx speċifikament fl-ilment u li l-produtturi tal-ankraġġi ma kinux irrappreżentati mill-EIFI li lmenta. Bħall-ECAP, huma enfasizzaw li l-ankraġġi kellhom jiġu kklassifikati taħt il-kodiċi NM 7318 19 00 mhux kopert mill-avviż ta’ bidu.

(149) Wara d-divulgazzjoni finali, din il-kumpanija tenniet li jenħtieġ li l-viti tal-ankraġġi tal-konkrit jiġu esklużi mill-ambitu tal-prodott mingħajr, madankollu, ma pprovdiet argumenti jew informazzjoni ġdida f’dan ir-rigward. Għalhekk, din id-dikjarazzjoni ġiet miċħuda.

(150) Dawn il-partijiet argumentaw ukoll li l-viti tal-ankraġġi tal-konkrit, minħabba l-ispeċifiċitajiet tagħhom, mhumiex interkambjabbli ma’ elementi tal-irbit oħrajn, bħal viti, boltijiet u woxers, filwaqt li huma f’kompetizzjoni u huma interkambjabbli ma’ ankraġġi tal-feles jew ma’ ankraġġi kmiem.

(151) Għall-istess raġunijiet stabbiliti hawn fuq fil-premessa (146), id-dikjarazzjoni dwar ċertifikati speċifiċi ġiet miċħuda. Rigward l-interkambjabbiltà ma’ tipi oħrajn ta’ prodotti, il-Kummissjoni għandha diskrezzjoni wiesgħa sabiex tistabbilixxi l-ambitu tal-prodott ta’ investigazzjoni (il-prodott ikkonċernat). Ma hemm l-ebda rekwiżit fir-Regolament bażiku li l-prodott ikkonċernat jinkludi biss tipi tal-prodott li huma interkambjabbli u f’kompetizzjoni. Dawn l-elementi jirreferu għad-definizzjoni tal-prodott simili.

(152) Fl-aħħar nett, il-produttur ta’ ankraġġi tal-Unjoni msemmi fil-premessa (148) argumenta li l-produttur esportatur relatat tiegħu fiċ-Ċina huwa l-uniku wieħed b’ċertifikazzjoni uffiċjali tal-UE (Valutazzjoni Teknika Ewropea jew “ETA”) maħruġa mill-EOTA għall-viti tal-ankraġġi tal-konkrit u, għalhekk, l-uniku wieħed li jesporta dan il-prodott lejn l-Unjoni. Għalhekk, l-impatt tal-esklużjoni ta’ dan il-prodott ikun limitat. Enfasizza wkoll li fi kwalunkwe każ, ma kienx hemm esportazzjonijiet ta’ viti tal-ankraġġ tal-konkrit matul il-PI, u b’hekk ma setgħux jikkawżaw xi dannu lill-industrija tal-Unjoni.

(153) Peress li din il-parti ma pprovdiet l-ebda evidenza b’appoġġ tad-dikjarazzjonijiet tagħha, il-Kummissjoni ddeċidiet li tirrifjuta din id-dikjarazzjoni mingħajr ma tanalizzaha fis-sustanza.

(154) Wara d-divulgazzjoni finali, Simpson Strongtie, grupp internazzjonali li jimmanifattura ankraġġi tal-konkrit fiċ-Ċina u jqassamhom permezz ta’ kumpaniji relatati fl-Unjoni kkummenta li l-ankri bil-kamin tal-konkrit jenħtieġ li jiġu esklużi mill-ambitu tal-prodott. Huma ġġustifikaw l-intervent tardiv tagħhom fil-proċediment wara li qiesu bħala fatt li dan it-tip ta’ prodott kien diġà ġie eskluż. Huma pprovdew karatteristiċi tekniċi tal-ankraġġi bil-kamin tal-konkrit tagħhom prodotti fiċ-Ċina u affermaw li dawn ma jikkompetux mal-prodott l-ieħor ikkonċernat jew mal-prodott simili.

(155) Is-sottomissjoni tardiva ta’ din il-kumpanija ma setgħetx tiġi kkunsidrata. L-ambitu tal-prodott ġie ddefinit fin-Notifika ta’ bidu inklużi l-kodiċijiet NM li skont dawn jiġu importati l-elementi tal-irbit. Il-Kummissjoni ma indikatx li l-viti tal-ankraġġi tal-konkrit kienu se jiġu esklużi mill-ambitu tal-prodott; għalhekk, il-partijiet interessati ma kellhom l-ebda raġuni għaliex jemmnu li ma kinux inklużi fl-ambitu. Għar-raġunijiet stabbiliti fil-premessa preċedenti, il-pretensjonijiet tal-partijiet interessati sabiex jiġu esklużi l-viti tal-ankraġġi tal-konkrit ġew miċħudin.

2.3.6. Confirmat screws (jew self-drive dowels)

(156) Produttur esportatur wieħed talab li l-confirmat screws (jew self-drive dowels) jiġu esklużi mill-ambitu tal-prodott. Dan il-produttur esportatur iddikjara li minħabba l-użi aħħarin speċifiċi tagħhom, jiġifieri, l-aċċessorji ta’ konnessjoni għall-assemblaġġ ta’ skrivaniji, ta’ armarji, ta’ mwejjed jew ta’ xkafef (materjali tal-injam ipproċessat) fl-industrija tal-għamara, il-karatteristiċi fiżiċi u tekniċi tal-confirmat screws kienu uniċi u kienu jvarjaw b’mod sinifikanti minn dawk ta’ elementi tal-irbit oħrajn. Dan il-produttur esportatur afferma wkoll li jekk il-Kummissjoni tiddeċiedi li ma teskludix il-confirmat screws mill-ambitu tal-prodott, jenħtieġ li s-sejbiet fir-rigward tad-dannu u tal-kawżalità jsiru separatament għal dawn it-tipi tal-prodott.

(157) L-investigazzjoni stabbiliet li l-confirmat screws kellhom karatteristiċi fiżiċi u tekniċi bażiċi u użi finali simili għal tipi oħrajn ta’ elementi tal-irbit inklużi fl-ambitu tal-prodott. Għalhekk, ma hemm l-ebda raġuni għaliex dan it-tip ta’ prodott għandu jiġi eskluż mill-investigazzjoni. Għalhekk, din id-dikjarazzjoni ġiet miċħuda.

(158) L-allegazzjoni li jenħtieġ li d-dannu u l-kawżalità jiġu vvalutati separatament għal dan it-tip ta’ prodott hija indirizzata fil-premessa (398).

2.3.7. Pole screws

(159) Utent wieħed tal-pole screws fl-Unjoni qal li dawn tal-aħħar jenħtieġ li jiġu esklużi mill-ambitu tal-prodott peress li jintużaw biss f’applikazzjoni speċifika waħda, jiġifieri f’konnetturi interċellolari tal-batteriji industrijali, u ma kinux prodotti minn xi produttur tal-Unjoni. Din il-kumpanija argumentat li l-pole screws kienu viti speċjali u mhux biss kellhom parti tal-azzar iżda wkoll ras tal-plastik u kolla tal-kamini. Madankollu, l-investigazzjoni żvelat li l-pole screws kellhom karatteristiċi fiżiċi u tekniċi bażiċi u użi finali simili għal tipi oħrajn ta’ elementi tal-irbit inklużi fl-ambitu tal-prodott. Għalhekk, ma hemm l-ebda raġuni għaliex dan it-tip ta’ prodott għandu jiġi eskluż mill-investigazzjoni, u, għalhekk, din il-pretensjoni ġiet miċħuda.

(160) Wara d-divulgazzjoni finali, dan l-utent tenna li l-pole screws jintużaw esklussivament bħala konnetturi elettriċi taċ-ċelloli tal-batteriji, u jservu bħala tali fil-batteriji industrijali għall-iżolament u għall-protezzjoni kontra l-aċidu u l-fwar tal-aċidu. Għalhekk, il-pole screws mhumiex interkambjabbli ma’ elementi tal-irbit komuni. B’appoġġ għall-argument tagħhom, huma pprovdew komunikazzjoni tal-awtoritajiet doganali Ġermaniżi bid-data tas-7 ta’ Marzu 2016 li l-pole screws ma jaqgħux fi ħdan il-kamp ta’ applikazzjoni tar-Regolament (KE) Nru 91/2009 li jimponi dazju anti-dumping definittiv fuq ċerti qfieli tal-ħadid jew tal-azzar li joriġinaw mir-Repubblika Popolari taċ-Ċina u tar-Regolament ta’ Implimentazzjoni tal-Kunsill (UE) Nru 924/2012 (16). Peress li l-investigazzjoni kurrenti tkopri l-istess ambitu tal-prodott, il-kumpanija argumentat li l-pole screws lanqas ma jenħtieġ li jitqiesu li jaqgħu fl-ambitu tal-investigazzjoni attwali.

(161) Il-komunikazzjoni ppreżentata mill-utent inkwistjoni ma kinitx tinkludi deċiżjoni motivata tal-awtoritajiet doganali, li tinkludi raġunijiet fattwali u legali li mmotivaw tali deċiżjoni u jekk kinitx ibbażata fuq informazzjoni vinkolanti dwar it-tariffi. Il-Kummissjoni lanqas ma setgħet tivverifika l-awtentiċità tad-dokument ipprovdut. Barra minn hekk, waslet ukoll qabel l-investigazzjoni kurrenti u, għalhekk, ma setgħetx titqies li kellha impatt fuq l-ambitu tal-prodott. Għalhekk, dawn l-argumenti ġew irrifjutati.

2.3.8. Elementi tal-irbit mhux standard użati fl-industrija tal-karozzi

(162) Is-CCCME ddikjarat li jenħtieġ li l-elementi tal-irbit mhux standard użati fl-industrija tal-karozzi jiġu esklużi mill-ambitu tal-investigazzjoni, bl-argument li dawn ma jkunux esportati mill-produtturi esportaturi Ċiniżi, jew biss fi kwantitajiet limitati ħafna. Alternattivament, jenħtieġ li l-analiżi tad-dannu u tal-kawżalità titwettaq separatament għal kull segment tas-suq, jiġifieri elementi tal-irbit standard u mhux standard.

(163) L-elementi tal-irbit mhux standard użati fl-industrija tal-karozzi jaqgħu taħt id-definizzjoni tal-prodott fil-premessa (102) u, għalhekk, huma koperti minn din l-investigazzjoni. L-investigazzjoni wriet li l-esportazzjonijiet miċ-Ċina kienu jinkludu esportazzjonijiet ta’ elementi tal-irbit mhux standard maħsubin għall-industrija tal-karozzi u li kien hemm diversi produtturi ta’ elementi tal-irbit tal-karozzi fiċ-Ċina. Għalhekk, id-dikjarazzjoni li dawn it-tipi tal-prodott jiġu esklużi mill-ambitu tal-investigazzjoni ġiet miċħuda.

(164) Wara d-divulgazzjoni finali, is-CCCME qalet li l-Kummissjoni ma wettqet l-ebda analiżi speċifika tal-karatteristiċi uniċi tal-elementi tal-irbit tal-karozzi li tkun tiġġustifika l-esklużjoni ta’ dawn il-prodotti mill-ambitu tal-investigazzjoni. Huma sostnew li l-elementi tal-irbit tal-karozzi huma kompletament distinti minn elementi tal-irbit oħrajn f’termini ta’ standards u ta’ rekwiżiti industrijali.

(165) Fir-rigward ta’ dak li kienet qalet diġà qabel id-divulgazzjoni finali, is-CCCME ma pprovdiet l-ebda spjegazzjoni ulterjuri dwar il-karatteristiċi tekniċi u fiżiċi li kienet qed tirreferi għalihom u li tkun tiddistingwi dawk it-tipi ta’ elementi tal-irbit minn tipi oħrajn. Is-sempliċi dikjarazzjoni li dawk